text:
Leta yatangije umushinga uzakemura ikibazo cy’umwuzure uterwa na Sebeya
Ikigo cy’igihugu gishinzwe guteza imbere amazi n’amashyamba (RWFA) cyashyizeho umushinga uzakemura ikibazo cy’isuri mu cyogogo cya Sebeya.
Ni umushinga ugamije gusubiranya icyogogo cya Sebeya kigizwe n’umugezi wa Sebeya n’imigezi yisuka muri Sebeya hamwe n’imisozi iyikikije hagamijwe gukumira imyuzure n’amasuri byangiriza abaturage hakorwa ibikorwa byo kurwanya isuri nk’amaterasi y’indinganire, gutera amashyamba, kubungabunga inkengero z’imigezi, kubaka ibyuzi bigabanya imivuduko y’amazi no gufata amazi y’imvura.
Ngabonziza Prime, umuyobozi wa RWFA avuga ko umushinga uzakora mu mirenge 12, mu turere twa Nyabihu, Rubavu, Rutsiro na Ngororero, ukibanda ku gukemura ibizagaragazwa n’abaturage bigira uruhare mu kwangiza icyogogo cya Sebeya.
Ngabonziza agira ati “Turimo turaganira n’abaturage abe ari bo bikemurira ibibazo, atari umushinga uje gukemura ikibazo. Leta icyo yakoze ni ugushaka ubushobozi, imirimo yose iri mu mbaraga z’abaturage ni bo bazayishyira mu bikorwa haba gutera ibiti, guca amaterasi ku misozi ikikije imigezi imena amazi muri Sebeya, gutera ibiti ku migezi, bibasigire inyungu zo kugira icyo binjiza ariko bakemure n’ikibazo bari basanganywe.”
Ngabonziza avuga ko nta baturage bazimura kuko Abanyarwanda batagomba guhora bimuka ahubwo bagomba guhangana n’imihindagurikire y’ibihe;
Ati “Ubu se tubimuye aha aho tubajyanye na ho bikahaza bizagenda gute? Tugomba kubigisha guhangana n’ingaruka z’imihindagurikire y’igihe, gusa bibonetse ko hari abari mu kaga nta kindi gisubizo twabikora.”
Minisitiri w’Ibidukikije, Dr Vicent Biruta, avuga ko umushinga watewe inkunga n’igihugu cy’Abaholandi uzamara imyaka ine kandi ufite agaciro ka Miliyari 22 z’Amafaranga y’u Rwanda, ukazafasha abaturage gusubiranya icyogogo cya Sebeya ndetse ukabasigira inyungu kuko imirimo bazakora bazajya bishyurwa.
Ni byo yasobanuye ati “Icyo dusaba abaturage ni ukwitabira ibikorwa kandi bakabigiramo uruhare, twifuza ko ari bo bagaragaza ibisubizo ku kibazo bahura na cyo, Leta ikabafasha kubikemura.”
Icyogogo cya Sebeya gifite ubuso bwa kilometero kare 336 km² kakaba agace katuwe cyane aho abaturage 400 batuye kuri Km².
Umushinga wo gusubiranya icyogogo cya Sebeya uzaterwa inkunga n’umuryango mpuzamahanga IUCN, ikigo cy’abaholandi gishinzwe iterambere SNV, APEFA.


c: text/html

text:
Ibiciro byacu birashobora guhinduka bitewe nibitangwa nibindi bintu byamasoko.Tuzoherereza urutonde rwibiciro bishya nyuma yuko sosiyete yawe itwandikire kugirango umenye amakuru.
Nibyo, ibyitegererezo byubusa cyangwa gahunda yo kugerageza irahari.
Kuburugero, igihe cyo kuyobora ni iminsi 3.Kubyara umusaruro mwinshi, igihe cyambere ni iminsi 15-25 nyuma yo kwishyura ubwishyu.Ibihe byo kuyobora bitangira gukurikizwa mugihe (1) twakiriye kubitsa, kandi (2) dufite ibyemezo byanyuma kubicuruzwa byawe.Niba ibihe byacu byo kuyobora bidakorana nigihe ntarengwa, nyamuneka ujye hejuru yibyo wagurishije.Mubibazo byose tuzagerageza guhuza ibyo ukeneye.Mubihe byinshi turashobora kubikora.
Kugabanuka bidasanzwe
Kurinda ibicuruzwa
Icyambere cyo gutangiza igishushanyo gishya
Erekana ingingo ya tekiniki na nyuma yo kugurisha
"Ubwiza ni ubw'ibanze."Buri gihe duha agaciro gakomeye kugenzura ubuziranenge kuva mu ntangiriro kugeza ku iherezo.Uruganda rwacu rwungutse CE, ISO13485.
Ibicuruzwa byacu byoherezwa muri Amerika yepfo, Uburasirazuba bwo hagati, Amajyepfo-Uburasirazuba bwa Aziya, Uburayi nibindi.
Twemeza ibikoresho byacu hamwe nakazi kacu.Ibyo twiyemeje nukunyurwa nibicuruzwa byacu.Muri garanti cyangwa ntayo, ni umuco wikigo cyacu gukemura no gukemura ibibazo byose byabakiriya kugirango buriwese abishime
Twandikire ako kanya kugirango ubone ibisobanuro birambuye utwoherereza iperereza.

robotstxt: allowed

filter: keep


text:
Umugore w’abana bane utuye mu murenge wa Cyuve mu kagari ka Bukinanyana wari umaze imyaka igera kuri 18 asembere, atagira aho kuba kugeza n’aho yashatse guta abana akajya kuba mayibobo kubera imibereho mibi, ubu yasabwe n’ibyishimo ubwo yahabwaga inzu yubakiwe n’abagore bo mu muryango RPF inkotanyi.
Muhawenimana Asuma yagize ati, "Aho nari ntuye iyo imvura yagwaga nabyukaga nkicara. Nabaga mu nzu nishyura 3000 ku kwezi, rimwe na rimwe nayo sinyabone bakanyirukana, ku buryo ubu nari narafashe umwanzuro wo gukura umwana mu ishuri akajya akorera inzu nanjye nkakorera ibyo kurya, ariko nabwo nkumva ko nzagenda nkabata kwa nyirakuru nkigira kuba mayibobobo y’umukecuru, kuko nta kundi nari kubigenza. Ubu ndashima ko mbonye inzu yanjye, ngiye kwiteza imbere abana nabo bakiga kandi nzageza undi mwaka nk’iki gihe hari aho maze kwigeza".
Akimpaye Christine ni umugore uhagariye umuryango wa RPF inkotanyi mu ntara y’Amajyaruguru, yagize ati, "Twateguye ukwezi k’umuryango kugirango dukemure amakimbirane turwanya ihohoterwa ndetse tunakangurira abagore kugira isuku, tunubakira abagore batishoboye. Ubu rero uyu murabona ko tumuhaye inzu, ibikoresho byo mu nzu, ibyo kurya ndetse tumuha n’ibihumbi ijana byo kuzashaka icyo akora yikura mu bukene".
Guverineri w’intara y’Amajyaruguru Gatabazi JMV unahagarariye umuryango RPF Inkotanyi muri iyi ntara, avuga ko iki gikorwa abagore biyemeje ari cyiza kuko iyi ntara igifite imiryango itagira aho kuba myinshi, yagize ati, "Twihaye intego y’uko bitarenze uyu mwaka mu Ukuboza imiryango yose izaba yabonye aho kuba, rero aba bagore nabo bagize igitekerezo cyo kudufasha gukura abantu mu bwigunge babubakira inzu ni igikorwa cyiza kandi dushishikariza n’abandi kubigiraho nabo, nk’urubyiruko, abagabo ndetse n’abandi batandukanye bakomeze bubake iguhu cyacu dushyize hamwe".
Si iyi nzu gusa abagore bubatse muri iyi ntara kuko bamaze kubaka inzu eshanu, muri buri karere bahubatse inzu zigiye zifite agaciro ka miliyoni ebyiri n’igice ndetse bakongeraho ibikoresho byo mu rugo, byose bigahabwa agaciro ka miliyoni 15.


text:
Reba Video
Baza Shangazi
Uburyo 10 bwo Kwereka Umukunzi wawe ko Umukunda kuri St Valentin Udakoresheje Amafaranga
1. Indirimbo
Shaka indirimbo uzi ko uwo ukunda akunda kumva maze uyimwoherereze, haba kuri CD, kaseti (tape) cyangwa kuri e-mail, niba mutari kumwe. Niba ahari uyishyiremo muyumvane cyangwa se munayiririmbane.
2. Indabyo zo mu busitani
Niba wari ufite impungenge z’ uko utazabona ubushobozi bwo kugurira umukunzi wawe amaroza kuko wenda ahenze cyane, burya nta muntu wavuze ko ugomba gutanga amaroza. Ushobora no gutanga izindi ndabyo wakura nko mu busitani bw’ aho uba cyangwa se ukanazigura kuko hari izihendutse cyane kuko burya indabyo zisanzwe nazo zishimisha nk’izo umuntu aba yaguze. Si ngombwa kandi ko uzohereza ku ya 14 Gashyantare kuko atari itegeko; uzibonye na mbere ho gato cyangwa nyuma nabyo ni byiza.
3. Ikorere ubwawe impano aho kuzigura
Ibintu nka Chocola, gateaux n’ ibindi bigurwa abantu bakunda gutanga nk’impano kuri Sait Valentin usanga bihenze, nyamara kubyikorera bishoboka. Ushobora rero gusoma uko ibi bintu bikorwa ubundi ukagura ibikoresho ukabyikorera utanze amafaranga make cyane. Ibi kandi ngo bishimisha uwo ukunda cyane kuko abona ko wafashe umwanya wawe ukamukorera impano uko ubishoboye. Ibi ariko si ibintu ukora imburagihe ahubwo ni byiza ko ubitangira hakiri kare kuko uba utabimenyereye kugira ngo hato utavaho ubyica.
4.Impano isanzwe nayo igaragaza urukundo
Uretse ibyo amatangazo avuga mu rwego rwo gukurura abaguzi, burya za diamand cyangwa se ibindi bintu bihenze nta bwo ari byo bituma uwo ukunda akwihebera. Fata amafaranga ufite ubundi umugurire nk’ udukomo, amaherena, cyangwa se impeta iri ku giciro ushoboye. Burya nabyo biramushimisha cyane.
4. Saint Valentin ushobora kuyizihiza umunsi uwo ariwo wose
Uretse ko hafi isi yose iwizihiza ku ya 14 Gashyantare, nta tegeko ririho ritegeka kwizihiza umunsi w’abakundana kuri uwo munsi. Bitewe n’ ubushobozi ndetse n’ umwanya, ushobora kwizihiza uyu munsi icyumweru mbere cyangwa se icyumweru nyuma y’iyi tariki.
Uwitwa Reader Witold yavuze ko we n’ umufasha we bizihiza uyu munsi ku ya 21 Gashyantare kuko aribwo babasha kubona ahantu heza ho gusohokera kandi n’ impano nk’ indabo zikaba zidahenze cyane nk’ uko biba bimeze ku munsi wa Saint Valentin nyirizina.
6. Gutanga amafaranga menshi ku tuntu duto bishobora gutuma wicuza
Impano y’ umunsi wa Saint Valentin igomba kuba koko ari impano ureba ukabona ko uyiguhaye akubwira ati: “Nkwitayeho kurusha bose”. Ushobora kumutunguza iyi mpano ari ku kazi, wambaye imyenda yawe myiza; ibi bizamushimisha cyane. Fata ifoto yanyu mwembi mukunda ubundi uyikoreshe ku buryo igaragara neza ubundi uyishyire nko muri cadre (frame) ubundi uyimuhe. Ibi bizamushimisha cyane. Hari abishima cyane ubahaye ikintu gito kandi gisanzwe nk’ umugati wa sandwich.
7. Urukundo rwanyu ntabwo ruzapfa, shaka rero akantu kazahoraho mu gihe mukiriho
Niba ufashe umwanya wawe ugashushanya ikarita uko ubishoboye n’ intoki zawe, bizashimisha cyane uwo ukunda kurusha uko wajya mu isoko ukagura carte postal maze ukandikaho interuro nke. Niba ufite amabara nayo uyakoreshe kugira ngo agashushanyo kawe karusheho kugaragara neza.
8. Mwigumire mu rugo mwirebere filime
Benshi barasohoka, namwe mushobora kuba mwarasohotse inshuro zitari nke. Niba uyu munsi mudafite ubushobozi bwo kuba mwasohoka ntabwo ijuru riguye. Kubera akazi ntabwo ukunda kumarana igihe n’ umukunzi wawe. Uyu munsi rero kora ikidasanzwe ubundi wirirwane n’ uwo ukunda wenda munirebere filime mwembi.
9. Ihitiremo akandi kantu mwakora
Burya nta gikorwa cy’ urukundo cyaruta gushaka ikintu gishya mwakora mwembi kandi nta mafaranga mutanze. Urugero, ushobora kureba ahantu habereye ibirori kwinjira ari ubuntu ubundi muhagere. Nabyo birashimisha.
10. Gusomana ku buryo budasanzwe no guhoberana nabyo biba bikenewe kuri uyu munsi
Ushobora gusoma umukunzi wawe mu buryo bwinshi butandukanye kandi uteri usanzwe ukoresha mu gihe wabaga uri kumusoma. Urugero: niba wamusomaga ku munwa gusa uhindure umusome no ku ntoki cyangwa ahandi hose ushaka ku mubiri we kandi n’umuhobera ubikore ku buryo abyumva ntibibe bya bindi byo kumuhobera usa n’umwikiza. Guhobera umuntu ntibigurwa mu iduka kandi ntibinasaba ingufu nyinshi, muhobere ku buryo azahora abikwishyuza ati “mpobera nkuko wampobeye kuri saint valentin”. Nuba uri kumuhobera uzanibuke kandi kumubwira amagambo meza y’urukundo, ya yandi amuryohera mu matwi akumva wakomeza ukayamubwira.
Subscribe to: Post Comments (Atom)


text:
ABANA BAMWE BAVUKANYE UBUMUGA BWIHARIYE BWO MU MUTWE, BAVUTSWA UBURENGANZIRA BWABO
Abana bavukana ubumuga bwo mu mutwe bakunze guhura n’ihohoterwa, binyuze mu kuvutswa bumwe mu burenganzira bakwiriye nk’abandi bana bose, bigatuma bahera inyuma muri byinshi, kandi byashobokaga ko bafashwa, maze ubwenge bwabo bukagera ku rundi rugero rushimishije.
Bijya bibaho ko mu muryango w’abantu badafite ikibazo na kimwe cyo mu mutwe, bashobora kubyara umwana ufite ubumuga bwihariye bwo mu mutwe, bitewe n’impamvu nyinshi zitandukanye. Ibi hari ababyeyi batabasha kubyihanganira, maze bagafata umwanzuro wo gukingiranira umwana mu rugo, bakamugaburira, bakamwambika ariko ntibatere indi ntambwe yo kumugeza mu bigo bifasha abantu bafite ibibazo by’ ubumuga bwihariye bwo mu mutwe.
Nubwo kutajyana umwana ufite iki kibazo kwa mu ganga cyangwa mu bindi bigo bibitaho bishobora guterwa n’ikibazo cy’amikoro, ariko hari n’ababyeyi usanga bafite ipfunwe ryo kugaragaza ko bafite umwe mu bana babo ufite ubumuga bwo mu mutwe, ugasanga bahisemo kubigira ibanga, umwana akazakurira mu rugo nta bundi bufasha ahabwa bujyanye no kumwongerera imikorere myiza y’ubwonko.
Ntitwakwirengagiza kandi ko kugeza ubu mu Rwanda bitoroshye kubona ishuri ryihariye, rifite ibikoresho bihagije byabugenewe ndetse n’abarimu bahugukiwe no kwigisha abana bafite ubumuga bwihariye bwo mu mutwe. Mu Rwanda hari ibigo bisaga 30 byita ku bana bafite ubumuga bwihariye bwo mu mutwe, gusa ibibarirwa mu ihuriro bivugwa ko bizwi ni 22 gusa.Ntibyoroshye ko buri mubyeyi ufite umwana ubana n’ubu bumuga, yabona ubushobozi bwo kujyanayo umwana we, cyane ko akenshi bisaba ko umwana yitabwaho aba mu kigo .
Uyu mukoro wo kwita ku bana babana n’ubumuga bwihariye bwo mu mutwe, birumvikana ko utareba ababyeyi gusa, ahubwo na leta ifite byinshi byo gukora kugira ngo abana nk’aba bajye bitabwaho by’umwihariko, nk’abandi bantu bose bafite ibibazo by’ubumuga bwihariye.
Iyi nkuru yakuwe kurubuga rwa: https://teradignews.rw/abana-bamwe-bavukanye-ubumuga-bwihariye-bwo-mu-mutwe-bavutswa-uburenganzira-bwabo/


text:
Amajyaruguru ya Tech pasive Inzu nimwe yujuje bimwe murwego rwo hejuru mubuziranenge bwikirere no gukoresha ingufu.By'umwihariko, yemerera banyiri amazu gukomeza guhorana ubushyuhe bwimbere mu nzu mugihe bakoresha 90% imbaraga nke ugereranije.
Inzu ya Passive (Ikidage: Passivhaus) ni igipimo cyubushake bwo gukoresha ingufu mu nyubako, igabanya inyubako y’ibidukikije.Bivamo inyubako zingufu zidasanzwe zisaba ingufu nke zo gushyushya ikirere cyangwa gukonja.
Inzu ya pasiporo isaba ko inyubako zifite uburyo bwo guhumeka ubushyuhe - bufata ubushyuhe buturuka ku mwuka usohoka kandi bukabukoresha mu gushyushya umwuka mwiza winjira - kandi bugenewe gufata imirasire y'izuba ufite ibyinshi mu burebure bwabyo mu majyepfo.


text:
Abapadiri bari bashinzwe seminari nto ya Cyangugu (2003-2004).Hera i bumoso: Robert Rubayita, Fortunatus Rudakemwa, Thomas Nahimana . Bo ubwabo bize seminari nto ya Nyundo; bakundaga abaseminari bashinzwe, bagahora baharanira ko bazavamo abagabo bahamye.
Nyuma yo gusoma inkuru nyinshi zikomeje gusohoka haba mu itangazamakuru ryo mu Rwanda ndetse no mu mahanga rivuga ku miyoborere y’u Rwanda muri iki gihe ndetse n’imibereho y’abanyarwanda bari mu Rwanda no mu mahanga, nifuje kugira icyo mvuga kuri bamwe mu biyemeje gutanga umuganda wabo kugira ngo Abanyarwanda bamenye amateka n’uburenganzira byabo kandi batange n’ibitekerezo byabo mu bwisanzure mu gushima ibikwiye gushimwa no mu gukosora ibigomba gukosorwa. Abo ni ba padiri Fortunatus RUDAKEMWA na Thomas NAHIMANA. Aha mwahita mwibaza muti “wowe se wandika uri nde?”. Ndi umwe mu baseminari bagize amahirwe yo kumarana umwaka umwe n’aba bapadiri igihe bari baratumwe mu Iseminari Nto ya Mutagatifu Aloyizi y’i Cyangugu mu mwaka w’amashuri 2003-2004. Muri iyi nyandiko, singiye kuba umuvugizi w’aba bapadiri kuko ntacyo bashinjwa n’ubucamanza, ariko ndasobanura ntabogamye aho byaturutse kugira ngo babashinje “kubiba ingengabitekerezo ya jenoside mu iseminari”.
1. IMPAMVU YATUMYE ABASEMINARI BAHABWA IBITABO BYO GUSOMA
Hari abakunze kuvuga ngo Padiri Fortunatus na Thomas, mu rwego rwo gushyigikira Rapport y’umucamanza Bruguière, bahaye abaseminari ibinyamakuru kandi ko atari gahunda yari isanzweho. Ni byo koko twashishikarijwe gusoma ibitabo n’ibinyamakuru, kuko ari gahunda yihariye yari igamije gukundisha abaseminari kumenya no kuvuga neza indimi z’amahanga. Gusa, ibyo bavuga ko hatanzwe Jeune Afrique imwe gusa yo muri 1994, si byo kuko baduhaye numero nyinshi za Jeune Afrique ndetse n’ibindi bitabo binyuranye, birimo n’iby’inyunguramagambo. Muti byatangiye gute?
Iseminari ya Mutagatifu Aloyizi y’i Cyangugu ikimara gutangira, mu myaka itatu ya mbere, abanyeshuri bashishikarijwe kwiga babishyizeho umwete umunsi ku wundi, ariko kwiga no kuvuga indimi z’amahanga byo byari itegeko ryabafashaga gushyira mu bikorwa amasomo y’izo ndimi babaga bize (igifaransa, icyongereza n’ikilatini). Kubera ko abanyeshuri twese ari bwo twari tukiva mu miryango tuvukamo, ibi ntibyatworoheraga, ku buryo byageze aho umwe mu barimukazi bari bashinzwe imyitwarire (discipline) asaba ko uzajya avuga ikinyarwanda bazajya bamuha itafari maze akirirwa arifashe mu ntoki kugeza ubwo abonye undi uri kuvuga ikinyarwanda na we akarimuha. Abahize ntabwo tuzibagirwa iyi nteruro ngo: “Prends la brique (Fata itafari)”. Nimugoroba, kakorwaga urutonde maze abakoze kuri iryo tafari bose bagahabwa ibihano biciriritse nko gusukura amazu y’ubwiherero. Ibi byatumye dutera intambwe igaragara mu ndimi z’amahanga, dore ko kimwe mu bibazo twari dufite ari uko mu myaka ya mbere mu iseminari nta cyumba cy’ibitabo cyari gihari, uretse udutabo duke bari barahawe n’ibindi bigo! Ubwo se koko twari kujijuka dute tutazi gusoma?
Mu myaka itatu yakurikiyeho, wa muco wo kuvuga neza indimi z’amahanga wararigise, dore ko na wa mwarimukazi yari amaze gushyingirwa kandi atagikora mu iseminari. Ibi byatumye haboneka itandukanyirizo (différence) hagati y’abanyeshuri bahageze mu myaka ibiri ya mbere (les deux premières promotions) n’ababakurikiye mu bijyanye no kuvuga indimi z’amahanga ndetse byagaragariye no mu bizamini bya leta twakoze. Hagati aho bamwe mu bari barafashe uwo muco mwiza na bo ntibawukomeje. Njye mbona imwe mu mpamvu yabiteye ari uko uwari Padiri uhagarariye Musenyeri Yohani Damaseni Bimenyimana mu buyobozi bwa seminari yari ahugiye mu butumwa bwinshi yari ashinzwe, bigatuma atabona n’umwanya uhagije wo kuganira n’abaseminari ngo amenye niba bari gutera intambwe mu myigire, dore ko yari nawe wari ushinzwe ubuyobozi n’imyigire (Rectorat et préfecture des études) kugeza ubwo Padiri Thomas NAHIMANA atumwe kumufasha mu mwaka wa 2002.
Abarimu bafatanyaga n’abapadiri kurera abaseminari
Mu mwaka w’amashuri 2003 -2004, ni bwo Padiri Fortunatus yagarutse mu Rwanda, maze ashingwa kuba Umuyobozi wa Seminari, yunganirwa na Padiri Thomas Nahimana wari ushinzwe imyigire (Préfecture des études) n’ubuyobozi bwa roho (direction spirituelle) ndetse na Padiri Jean Robert RUBAYITA wari ushinzwe umutungo wa seminari (Economat). Iyi nyabutatu y’abapadiri imaze kugera mu iseminari, ibintu byinshi byasubiye ku murongo kuko buri wese muri bo yakoraga umurimo ashinzwe kandi ukagenda neza. Uretse mu myaka itatu ya mbere, uyu mwaka ni bwo abaseminari babayeho bishimiye kuba mu iseminari kuko bari bafashwe neza, iterambere ritangiye kuza, iseminari iri kwagurwa : Shapeli yitiriwe Mutagatifu Tereza w’Umwana Yezu ni bwo yubatswe, amatungo yariyongereye kugira ngo abaseminari bajye barya neza n’inzu yo kwimenyereza (laboratoire scientifique) ni bwo yashyizwemo ibikoresho iranatahwa ku mugaragaro. Ikindi mu byiyongereyeho, ni ikoranabuhanga rishingiye kuri za mudasobwa (computers) : kugeza muri 2003, inyandiko zose z’iseminari zandikishwaga za mashini za gakondo, ariko kuva aho Padiri Fortunatus yari ahagereye, batangiye gukoresha za mudasobwa, telefone yo mu nzu, fax ndetse na internet.
Hagati aho, n’ubwo iterambere ryagaragariraga buri wese wanyuraga mu iseminari, hari ikintu Padiri Fortunatus atahwemye kutubwira akimara kugera mu iseminari: “Hari abaseminari batazi igifaransa, ntibamenye n’icyongoreza ndetse n’ikinyarwanda na cyo bakakivuga nabi”. Ibi nongeye kubyibuka mu mezi ashize ubwo nasomaga inyandiko ye yashyize ku rubuga HYPERLINK « http://www.leprophete.fr/ » t « _blank » http://www.leprophete.fr ashishikariza abanyarwanda gukunda ururimi rwabo ndetse no kuruhesha agaciro, bakareka kuruvangavanga n’indimi z’amahanga. Kubera iyo mpamvu, byatumye afata ibitabo bye yari afite, abitiza abanyeshuri kugira ngo barusheho gusoma, kwiga no kuvuga izindi ndimi neza. Sinumva impamvu hari abavuga ko yatanze Jeune Afrique imwe gusa kugira ngo yigishe abanyeshuri ko uwishe uwahoze ari Umukuru w’Igihugu, Yuvenali HABYARIMANA ari Paul Kagame! Abatanze iyo rapport bari bafite izindi nyungu zabo cyangwa ubundi butumwa batumwe (turabigarukaho muri iyi nyandiko). Impamvu yatumye atiza ibitabo bye bwite, ni uko yari asanze iseminari nta nzu y’isomero (bibliothèque) ifite kandi abaseminari bakeneye gusoma no kwihugura mu ndimi no mu bumenyi rusange (connaissances générales).
2.GUHURIRANA KW’ITIZWA RY’IBITABO NA RAPORO Y’UMUCAMANZA JEAN-LOUIS BRUGUÈRE
Ubwo Padiri Fortunatus yari yaratangiye gahunda ye yo gutiza abanyeshuri ibitabo, amaradiyo menshi yaba ayo muri Afrika cyangwa mu mahanga (BBC, VOA , RFI, etc) yahise atangira gutangaza ibyari byasohotse muri Raporo y’umucamanza w’umufransa Jean-Louis Bruguère. N’ubwo ibinyamakuru twari tubimaranye igihe gisaga icyumweru, nta muntu wigeze aterwa ikibazo n’uko muri za Jeune Afrique bavugaga iby’urupfu rwa Habyarimana. Raporo ya Bruguière yaje kuba inkuru ishyushye rwose dore ko yashyiraga mu majwi Umukuru w’Igihugu, KAGAME Paul. Njye ndibuka neza ko ibi nabibwiwe na bamwe mu banyeshuri bagiraga uturadiyo bajyaga bumviraho amakuru n’umupira. Ibyo babikoraga mu rwihisho kuko nta museminari wari wemerewe gutunga radio cyangwa ikindi gikoresho kitemewe, atabiherewe uburenganzira. Ni muri uwo rwego hari hariho n’agatsiko k’abanyeshuri biganjemo abafashwaga na cya Kigega Cyita ku Bacitse ku Icumu rya Jenoside (FARG) katumviraga buri gihe amabwiriza n’amategeko ya Seminari. Bamwe muri abo, byakunze kuvugwa ko bagiraga na telefone zigendanwa, dore ko hari igihe basohokaga bakajya kwitaba telefone, mu gihe abandi babaga basinziriye cyangwa bari kwiga. Ibyo bimaze kumenyekana, ni bwo ubuyobozi bwa seminari bwafashe umwanzuro wo gusaka ngo barebe abo bantu baba batunze ibikoresho bitemewe n’amategeko agenga iseminari. Iri genzura ryibanze ku maradiyo n’amatelefone agendanwa.
Aba bari batangiye umwaka wa mbere. Ubu babaye abagabo bakuru.
Ikindi umuntu yakwibaza, ni inzira iby’ibi binyamakuru n’igenzura byanyuzemo bitangazwa hanze ya seminari! Kubera ko abaseminari twari twemerewe gusohoka mu iseminari tudaherekejwe n’abarezi (sortie libre) incuro imwe gusa mu kwezi, birumvikana ko hari ubundi buryo bwakoreshwaga kugira ngo ibyabaye mu iseminari bimenyekane hanze. Muri icyo gihe, ni bwo umuseminari witwa Horanimpundu Jean Paul wigaga mu mwaka wa gatanu yagiranye utubazo na mugenzi we biganaga witwa Matuje Aphrodis (ubu hari amakuru avuga ko yaba aherutse gutabwa muri yombi akaba afunze!Ngo yaba akurikiranyweho icyo kibazo cyo mu iseminari!) bitewe n’uko batavugaga rumwe kuri bimwe mu biranga amateka ya vuba y’u Rwanda. Abarimu bagerageje ibyo kubunga, maze ikibazo kirakemuka. Hagati aho, ba banyeshuri bari bamenyereye gutanga amakuru mu nzego z’ubuyobozi bwa leta, bahinduye imvugo, bemeza ko byose byatewe na Padiri Fortunatus watanze ibinyamakuru kandi nta n’aho bihuriye!
3.UKO ISEMINARI YAJE GUSURWA N’ABAYOBOZI N’ABASIRIKARI BAKURU
Kuva Seminari nto ya Mutagatifu Aloys y’i Cyangugu yatangira, ni ubwa mbere Padiri mukuru (Fortunatus) yaje aho twafatiraga amafunguro (icyo gihe hari tariki ya 30/4/2004 mu saa sita n’igice) aratubwira ati “nimugoroba haraza abashyitsi kandi bashobora no kuza gukenera kuvugana namwe”. Ahagana mu ma saa cyenda ni bwo twabonye imodoka za gisirikari zisesekara mu iseminari, hashize umwanya tubona haje n’uwari umukuru w’intara ya Cyangugu Sheik Moussa Fasili HARERIMANA aherekejwe na Lawurenti NDAGIJIMANA wari Major w’umujyi wa Kamembe, abasirikari benshi ndetse n’abapolisi. Undi waje na we ni Umushumba wa Diyosezi ya CYANGUGU, Musenyeri Jean Damascène BIMENYIMANA. Bose bahise bajya mu mazu y’abapadiri maze bamaramo umwanya muremure. Muri uwo mwanya bamaze, abanyeshuri bari bahiye ubwoba bwinshi, cyane cyane abigeze kumva ibigwi bya Gumisiriza i Gakurazo. Hagati aho ariko, abanyeshuri bamwe barimo ba bandi bakekwagaho gutunga radiyo na telefone zitemewe, wabonaga bishimye nk’uwishimira intsinzi. Nyuma ni bwo abo bategetsi baje kugirana inama natwe, ariko byarumvikanaga ko bagenzwaga n’ikindi. Nta gitekerezo-shingiro (thème) bari bafite. Ndibuka ko umukuru w’ingabo Lieutenant Colonel Rwigamba yavuze ibijyanye n’umutekano muri Nyungwe. Ibyo baganiriye hagati yabo nabwo ntibabitubwiye, babigize ibanga. Kubera impamvu y’uru rugendo rutunguranye, twahise dukora inama idasanzwe y’ishuri ryacu kugira ngo tumenye abagiye gutanga amakuru adahwitse maze bigakurura umwuka mubi mu baseminari kandi twari dusanzwe tubana neza nta kibazo kiri hagati yacu gishingiye ku moko. Muri iyo nama nta n’umwe wabyemeye, n’ubwo wabonaga harimo abari kwijijisha.
Hari abivuyemo: Mbere gato y’ibi bibazo, hakunze kuvugwa ko abanyeshuri bafashwaga na FARG bakoraga inama mu bwiherero ndetse bagasurwa n’abayobozi babo bo mu rwego rw’intara. Ibi byarumvikanaga kuko ari yo gahunda yari igezweho mu Rwanda rwose, ariko ibyo mu iseminari byo ntibyarangiriye mu guhabwa umwambaro n’ibikoresho by’ishuri gusa, ahubwo harimo n’abari bahawe imirimo y’ubutasi ngo “barebe ko nta ngengabiterekerezo ya jenoside Padiri Fortunatus yakuye i Burayi” dore ko na bagenzi be b’abapadiri babanaga mu iseminari bari Abahutu gusa. Ibi nabibwiwe ba bamwe mu baseminari b’incuti zanjye bajyaga muri izo nama. Hari rwose n’umwe muri bo wari usanzwe ari umuhanga cyane ariko muri icyo gihe yasubiye inyuma mu myigire ku buryo bugaragara kubera ko yari arangariye mu bindi (bwa butumwa yahawe n’abayobozi bo muri FARG), ubu afite umwanya ukomeye mu karere ka Rusizi.
Hari n’ababikira bafashaga.
Ikindi ntakwibagirwa, ni uko muri izi nama batavugaga byose ku mugaragaro kubera ko hari harimo abanyeshuri bashatse ibyangombwa ngo barihirwe na FARG kandi batari mu bwoko bw’Abatutsi. Izi nama ni zo zatangiye gushyira ivangura mu baseminari. Hakubitiraho n’uko n’iseminari iri mu bigo bihenze bigatuma iyo abayobozi birukanaga abanyeshuri ngo bajye kuzana amafaranga y’ishuri harasigaragamo abafashwa na FARG na bacye bishoboye, dore ko Minaloc yo itajyaga yita ku byo kwishyurira abakene yari yiyemeje gufasha. Ubwo rero gufata ibi bibazo byose ukabirunda kuri Padiri Fortunatus, njye mbona ari bya bindi by’ubura icyo anenga inka akavuga dore icyo gicebe cyayo.
Ikibazo nibaza
Ubundi mu Rwanda tumenyereye ko umuntu ukekwaho ingengabitekerezo bahita bamufunga, iyo atarigise cyangwa ngo basange agomba kugererwa mu gatebo kamwe n’abandi banyepolitiki batavuga rumwe na leta baheze muri gereza.
None se kuki batahise bajyana P. Fornutatus ngo bajye kumufunga, niba koko yari yarigishije ingengabitekerezo ya jenocide mu baseminari? Bari bategereje se ko umwanya uboneka muri gereza (dore ko zuzuye abakoze jenoside n’abatayikoze babuze ubucamanza bwo kubarenganura)! Njye mbona iyo baza gusanga ibyo bamuregaga bimuhama, atari kurara adafunzwe uwo munsi! Ubwo rero sinumva aho bahera bamushinja kubiba ingengabitekerezo mu iseminari kandi baramuretse agakomeza ubutumwa bwe kugeza igihe wa mwaka w’amashuri wamaze amezi cumi n’abiri ku buryo butunguranye urangiye maze akisubirira i Burayi kubera impamvu ze bwite!
Mbere y’uko ndangiza iyi nyandiko sinabura kuvuga kuri Padiri Thomas NAHIMANA, dore ko na we yibasiwe na benshi. Mu byo yari ashinzwe, nta na kimwe kitagenze neza. Aha nakwibutsa ihinduka ryagaragaye mu myigire bitewe n’abarimu babifiye ubushobozi yahaye akazi. Gusa aha nakwibutsa ko abaseminari bahawe uburenganzira busesuye bwo kuvuga icyo batekereza ku buryo n’abarimu tutishimiraga ku mpamvu yo kudatanga ubumenyi buhagije twari tubatezeho twabagaragazaga bityo bakagenda basimburwa buhoro buhoro. Abaseminari ntibigeze babura ubafasha mu buzima bwabo bwa roho (vie spiritelle) kubera ko Padiri Thomas yabaga ahari kandi ntarangarire mu bindi.Wabonaga akunze seminari n’abaseminari, ntazuyaze kugorora abashaka kwigira indakoreka. Abo bapadiri bacu bahoraga badushishikariza kuba abagabo bahamye, bishyira bakizana, batituramira imbere y’akarengane bagirirwa cyangwa kagirirwa abandi! Ntiduteze kuzibagirwa amasomo y’ingirakamaro tubakesha.
Reka ndangize mvuga ko igihe cyose abantu bazaba bakurikiranye inyungu zabo bwite,igihe cyose rubanda rusabwa kubaho rudatekereza rutanatanga umuganda warwo mu bitekerezo byafasha igihugu kumenya neza aho kivuye bityo ngo kimenye aho kigana, nta mutekano uhamye uzaba uri mu bantu n’ubwo imbunda zaba zicecetse. Birakwiye rero ko ukuri kwajya gushyirwa imbere muri byose, urukundo mu bantu rugasimbura urwangano rushingiye ku ishyari ngo ni uko kanaka ahawe umwanya uyu n’uyu kandi abikesha kuba akomoka mu bwoko ubu n’ubu. Ndahamya ko bagenzi banjye twabanye mu iseminari na bo bazagira icyo bavuga kugira ngo niba hari icyo ntavuze bacyongeremo kandi niba hari ibyo ntavuze uko biri bamfashe kubyibuka kugira ngo ukuri kujye ahagaragara, hato tutazabona hari abacibwa imitwe kandi twaranze kuvugira igihe ko barengana.
Umusomyi w’Urubuga HYPERLINK « http://www.leprophete.fr/ » t « _blank » http://www.leprophete.fr wize mu iseminari y’i Cyangugu
Kalinijabo2 (mercredi, 18 mai 2011 09:30)
Urwanda ruri mu maboko y’utishimiye iyi site!Ubu se wowe iyo urebye iyi article wanditse ku iseminari ubona utuzuye amacakubiri? nibwo buryo se bwo kwigisha ukuri? Ese ukuri k’ukuri uzi icy’aricyo? Wikosora uriya wanditse @61 umutuka kandi uvuga ngo aratukana. Muri make wowe na ba Thomas muri kwibeshya. Ariko wowe rero ushatse ugabanye ivuzivuzi kuko igihe gisigaye ni gitoya ukaza tukarubanamo! Amasomo meza Kalinijabowe!


text:
Hari abanyeshuri Minisiteri y’Uburezi (MINEDUC) yahaye ibihembo nyuma yo gutsinda ibizamini bya Leta bisoza amashuri abanza, kuko bujuje amanota 6 muri buri somo, ariko hari n’abandi bayabonye ntibahabwa ibihembo.
Minisiteri y’Uburezi (MINEDUC) yatangaje igihe abanyeshuri batsinze ibizamini bisoza amashuri abanza n’abatsinze iby’ikiciro cya mbere cy’amashuri yisumbuye, bakazatangira tariki ya 4 Ukwakira 2022.
Abayobozi b’ibigo by’amashuri abanza bavuga ko bakeneye ababafasha mu miyoborere y’ibigo, kuko ngo bisanga babazwa byose bonyine, bikababana byinshi.
Minisiteri y’uburezi (MINEDUC) iratangaza ko abarenga 90% by’abanyeshuri aribo batsinze ibizamini bya Leta bisoza amashuri abanza, imitsindire ikaba yarabaye myiza ugereranyije n’umwaka ushize, kuko ho abatsinze bari ku kigereranyo cya 82.8%.
Minisiteri y’Uburezi (MINEDUC) yatanze ibisubizo ku bibazo abantu bibaza ku mafaranga y’ishuri ntarengwa yashyizweho, ibi bikaba bigamije gukumira abagenda bashaka inyito yo kongera umusanzu w’ababyeyi mu mashuri ya Leta n’akorana na Leta ku bw’amasezerano.
Ikigo gishinzwe Ibizamini n’Ubugenzuzi bw’Amashuri mu Rwanda (NESA), kiributsa ko kumenya amanota y’abarangije amashuri abanza, imyuga, icyiciro rusange cy’ayisumbuye ndetse n’umwaka wa gatandatu, kuri ubu nta rujijo rurimo.
Ubuyobozi bw’amashuri n’ibigo by’Imari (amabanki) birashinja ababyeyi gukererwa kwandikisha abana bajya gutangira ishuri, cyane cyane abo mu mwaka wa mbere w’Amashuri y’incuke n’abanza.
Ubuyobozi bw’Akarere ka Muhanga buratangaza ko butazihanganira ababyeyi batazohereza abana ku mashuri ku gihe, kuko umunani uruta byose ari ishuri ry’umwana, dore ko kutohereza abana ku ishuri biri mu bitera ubuzererezi.
Amanota y’ibizamini bya Leta bisoza amashuri abanza n’ibisoza icyiciro rusange cy’amashuri yisumbuye(Tronc Commun) aratangazwa kuri uyu wa Kabiri tariki 27 Nzeri 2022.
Umuryango w’Urubyiruko ‘Our Past Initiative’ ku bufatanye na Banki ya Kigali (BK) batangije igikorwa cyo kubaka icyumba cy’abakobwa ku ishuri ribanza rya Ngeruka. Ni igikorwa cyatangijwe n’abakozi ba BK hamwe n’abagize umuryango Our Past Initiative bafatanyije n’abatuye mu Murenge wa Ngeruka mu Karere ka Bugesera, mu muganda (...)
Ibi MINALOC ibitangaje mu rwego rwo korohereza abanyeshuri kujya gutangira igihembwe cya mbere cy’Umwaka w’Amashuri 2022/2023.
Abayobozi b’ibigo by’amashuri ya Leta bigaburira abana ku ishuri, barasaba Minisiteri y’Uburezi (MINEDUC) kubifasha kubona amafaranga akoreshwa mu kubona ifunguro ry’abanyeshuri, kuko kugeza ubu ataraboneka.
Ikigo cy’Igihugu gishinzwe ibizamini n’ubugenzuzi bw’amashuri (NESA) cyatangaje ko kuva none tariki ya 22 Nzeri kugeza ku Cyumweru tariki ya 25 Nzeri 2022 abanyeshuri bose bazaba bageze mu bigo by’amashuri bigaho kugira ngo batangire igihembwe cya mbere cy’Amashuri y’umwaka wa (...)
Abarimu bo mu bigo by’amashuri bibarizwa mu Murenge wa Cyuve mu Karere ka Musanze, baributswa ko umurezi udaharanira kurangiza amasomo aba ateganyijwe mu ngengabihe y’umwaka w’amashuri, abangamira ireme ry’uburezi buhabwa abana, akangiza ahazaza habo.
Umuyobozi mukuru w’Urwego rw’Igihugu rushinzwe uburezi bw’ibanze (REB), Dr. Nelson Mbarushimana, avuga ko mu myaka ibiri iri imbere abarimu bose bazaba barahawe mudasobwa zizabafasha kunoza umurimo bakora.
Abanyamurayngo ba RPF-Inkotanyi mu Karere ka Kamonyi biyemeje ko umwaka w’amashuri 2022-2023, abana bose bagomba gufatira amafunguro ku mashuri, mu rwego rwo kunoza politiki y’Igihugu y’ubukungu bushingiye ku burezi.
Abayobozi b’ibigo by’amashuri yisumbuye ya Tekiniki (Technical Secondary Schools/TSS), baravuga ko batewe impungenge n’icyemezo cyo kugabanya umusanzu w’ababyeyi bari basanzwe batanga ku bigo by’amashuri, kuko bishobora kuzagira ingaruka ku bigo bayobora.
Bamwe mu babyeyi bishimiye ibyemezo n’amabwiriza mashya ya Minisiteri y’Uburezi (MINEDUC), aherutse gusohoka arebana n’imisanzu ndetse n’amafaranga y’ishuri atagomba kurenga ibihumbi 85Frw mu mashuri yisumbuye acumbikira abana, agomba gutangira gukurikizwa mu mwaka w’amashuri wa (...)
Minisiteri y’Uburezi (MINEDUC), iratangaza ko Leta y’u Rwanda yongereye ingengo y’imari igenerwa amashuri yisumbuye ya Tekiniki (Technical Secondary Schools/TSS) mu rwego rwo gukomeza kurushaho kuzamura ireme ry’uburezi.
Abakorerabushake b’umushinga Uburezi Iwacu 363 mu Mujyi wa Kigali n’Intara y’Iburasirazuba ni bo bagenewe amagare azaborohereza ingendo mu gukurikirana amarerero y’abana ndetse n’ahandi hantu hari amasomero yagenewe abantu bakuru kugira ngo babashishikarize (...)
Ikigo cy’Igihugu gishinzwe guteza imbere imyuga, Tekiniki n’ubumenyingiro (RTB), kiratanganza ko mu mashuri yisumbuye ya Tekiniki (Technical Secondary Schools/ TSS), bagiye gutangira kwiga muri porogurame (Programs) zivuguruye, zizatanga amahirwe ku bashaka gukomeza kaminuza yaba izo mu Rwanda cyangwa mu (...)
Minisiteri y’uburezi (MINEDUC), yashyizeho amabwiriza mashya arebana n’imisanzu ndetse n’amafaranga y’ishuri, agomba gutangira gukurikizwa mu mwaka w’amashuri wa 2022/2023.
Ikigo cy’Igihugu gishinzwe ibizamini n’ubugenzuzi bw’amashuri (NESA), cyaraye gisohoye itangazo ryerekana uko abanyeshuri bazagenda mu kujya gutangira igihembwe cya mbere ku byiciro bitandukanye, kizatangira ku ya 26 Nzeri 2022.
Abarimu 3,500 bakorera mu Karere ka Rubavu bahuriye muri Stade Umuganda mu mujyi wa Gisenyi kugira ngo bashimire Perezida Kagame wabongereye umushahara, akabasubiza agaciro bari barambuwe kubera imibereho bari babayeho.
Minisiteri y’Uburezi (MINEDUC) yatangaje ko umwaka w’amashuri wa 2022 -2023 uzatangira tariki 26 Nzeri 2022. Itangazo Minisiteri y’Uburezi yashyize ahagaragara rivuga ko iyi ngengabihe ireba abanyeshuri bo mu mashuri abanza n’ayisumbuye uretse abanyeshuri bazajya mu mwaka wa mbere w’amashuri yisumbuye, abazajya mu mwaka wa kane (...)
Abanyeshuri babiri mu barangije mu ishuri rikuru ry’Abaporotesitanti (PIASS) barushije abandi amanota, batahanye impanyabumenyi na sheki za miliyoni y’Amafaranga y’u Rwanda, kuri uyu wa 8 Nzeri 2022.
Umunyamabanga wa Leta muri Minisiteri y’Uburezi, ushinzwe Amashuri Abanza n’Ayisumbuye, Twagirayezu Gaspard, arakangurira abayobozi b’ibigo by’amashuri, bibarizwa mu Karere ka Gakenke, kwikebuka bakareba ibikibangamiye iyubahirizwa rya gahunda y’uburezi, no gufatanyiriza hamwe mu kugaragaza umusanzu wabo ufatika, mu kuzamura (...)
Ababize kuri College ADEC Ruhanga mu Karere ka Ngororero n’abahakoze batangije ihuriro bemeza ko rizabafasha kwiteza imbere, no kuzamura ireme ry’uburezi n’uburere ku banyeshuri bahiga n’abategerejwe kuza kuhakomereza amasomo.
Abarezi bo mu Karere ka Bugesera biyemeje kuremamo abanyeshuri Ubunyarwanda, bakarenga icyo integanyanyigisho iteganya, ahubwo bakabanza kubigisha ubumuntu, bakagira indangagaciro na kirazira by’Umunyarwanda ubereye u Rwanda, Afurika n’Isi muri rusange.
Mu kiganiro Ed-Tech Monday, gikorwa ku bufatanye na Mastercard Foundation kikagaruka ku iterambere mu burezi bushingiye ku ikoranabuhanga, cyatambutse kuri KT Radio tariki ya 29/8/2022, bagaragaje ko kwiga ukoresheje ikoranabuhanga byoroshye kurenza kwigishwa n’umwarimu muri (...)


text:
ITSINDA RYO KURAMYA NO GUHIMBAZA RIKORERA MURI CEP KAMINUZA Y’URWANDA ISHAMI RYA HUYE YAHOZE ARI CEP KAMINUZA NKURU Y’URWANDA
Amwe mu mateka
Itsinda ryo kuramya no guhimbaza Imana ryatangiye muri 2004, rikaba ryari rigizwe n’abakristu bari bafite igitekerezo cyo gufasha abandi muri kampanye za CEP kugirango babayobore mu kuririmba amakorasi mu buryo wo gukururira abantu kuza guterana muri izo kampanye.
Intego y’itsinda ryo kuramya no guhimbaza
Intego y’itsinda ryo kuramya no guhimbaza iboneka muri zaburi150, gukorera Imana, Na roho zacu, n’ubwenge bwacu, n’umwukawacu n’imbaraga zacu.
Intumbero y’itsinda ryo kuramya no guhimbaza
- Kubaka umubano mwiza hagati y’abakristu ba CEP mugihe cyo kuramya no guhimbaza binyuze mu ndirimbo
- Gufasha abakristu kumenya indirimbo zo kuramya no guhimbaza Imana, kwibuka umusaraba uwo Yesu yadupfiriyeho kubw’ibyaha byacu
Muri 2009 twatangije komisiyo yo gusenga tunashyiraho imiryango (famille) nkuburyo bwo gushyira ku murongo no kubafasha mu bijyanye n’imibereho myiza.
958 total views, 2 views today


text:
Wigeze uhura n’umuntu usa nk’ufite iriba ry’ibanga ry’ibyiza, umugisha, n’umunezero mu buryo bwimbitse imbere muri we?. Ahari abavandimwe cyangwa abajyanama cyangwa abo mukorana, ubona bahorana ibyishimo no kunyurwa, bababayeho mu buzima bwiza?.
Bishobora gusa nk’aho bigutungura ariko ugomba kumenya ko Yesu ari we urema amahoro n’ibyishimo aho uri hose. Hari inyungu zidashikanywaho zizanwa no kwakira Kristo Yesu nkuko tugiye kubirebera hamwe.
Kristo atura muri wowe!
Abagalatiya 2:20 ni bumwe mu buhamya bukomeye dusanga muri Bibiliya.
“Nabambanywe na Kristo ariko ndiho, nyamara si jye uriho, ahubwo ni Kristo uriho muri jye. Ibyo nkora byose nkiriho mu mubiri, mbikoreshwa no kwizera Umwana w’Imana wankunze akanyitangira.”
Iyo wakiriye Kristo muri wowe ntuba ukiri umuntu wa kera. Imyifatire yawe yakera y’ibitekerezo by’inyungu zawe bwite, irari, n’ibyifuzo byawe bibambanwa na Kristo. Aha niho ushobora kubaho ubuzima bwa Yesu Uhoraho, hanyuma isoko y’amahoro n’ibyishimo biva mu ijuru bikagukingukira.
Wakira imbaraga z’Imana muri wowe
Iyo Yesu aba yarabayeho akurikije umubiri wa kamere n’ ubushake bwa muntu, iyo atemera kwakira umusaraba, ubwenge bw’Imana ntabwo bwari kuza muri we. Iyo biba bityo ntabwo yari gushobora kutubera Umukiza. Ariko kuko Yesu yari umwizerwa akemera umusaraba no kwiyambika ishusho y’umuntu, yahindutse imbaraga z’Imana n’ubwenge bw’Imana.
Hariho Umuhuza umwe gusa hagati y’Imana n’umuntu: ” Kuko hariho Imana imwe, kandi hariho Umuhuza umwe w’Imana n’abantu, na we ni umuntu, ari we Yesu Kristo” . (1 Timoteyo 2: 5.)
Wibuke ko Yesu yari umuntu ariko Kandi yari umwizerwa. Yabaye umwizerwa kuburyo budasanzwe ku Mana. Urwo nirwo rukundo rw’itegeko rya mbere, gukunda Imana n’umutima wawe wose n’ubwenge bwawe bwose n’ibintu byose biri muri wowe. Nibyo bisobanura gukundisha Imana umutima wawe wose.
Hanyuma Imana izagukomeza n’imbaraga zayo. Ntabwo ari imbaraga zimwe gusa, ntanubwo ari imbaraga nkeya, ahubwo ni imbaraga zayo zihambaye izagukomeresha.
"Ngo amaso y’imitima yanyu abone uko ahweza mumenye ibyo mwiringizwa n’Iyabahamagaye, mumenye n’ubutunzi bw’ubwiza bw’ibyo azaraga abera, mumenye n’ubwinshi bw’imbaraga zayo butagira akagero, izo iha twebwe abizeye nk’uko imbaraga z’ububasha bwayo bukomeye ziri, izo yakoreye muri Kristo ubwo yamuzuraga mu bapfuye ikamwicaza iburyo bwayo ahantu ho mu ijuru" Abefeso 1: 18-20.
“Ni inde ushobora kuturwanya?” Paulo aravuga ngo " None ubwo bimeze bityo tuvuge iki? Ubwo Imana iri mu ruhande rwacu umubisha wacu ni nde?"(Abaroma 8:31.)
Niba uri muri Kristo Yesu neza, ufite isoko itagira ingano y’imbaraga mu buzima bwawe. Iyo ukoresheje izo mbaraga kugira ngo umuntu wawe wa kera abambwe, kandi utsinde irari n’ibyifuzwa byose byu’mubiri wawe, ibyo bizakubera umugisha kubantu bose bagukikije.
Imana izaguha imbaraga n’ubuntu bihagije, kandi ntawe ushobora kugenzura ibyo kubwe. Ariko kubw’ubuntu bw’Imana uzabaho mu mbaraga zayo no kuyoborwa na yo.
Source: ActiveChristianity.org
[email protected]


text:
Ibishingwe nibitangira kugurwa hari abiyemeje kujya babicunga cyane ngo abandi batabyiba
Hari abaturage bavuga ko bazajya baraza ibishingwe mu nzu bararamo mu rwego rwo kubicungira umutekano nyuma yo kumva ko bazajya bishyurwa, bitandukanye n’uko bo bari basanzwe bishyura ababijyana.
Gusa abasesengura iby’iyi gahunda basanga ikigoranye gushyirwa mu bikorwa, bitewe n’uko hari ibishingwe byinshi kugeza ubu bidashobora kugira ikindi kintu cy’agaciro byakorwamo.
Ku wa Kabiri w’iki cyumweru Minisiteri y’Ibidukikije yatangije umushinga w’imyaka itatu uzashorwamo amayero miliyoni enye (ararenga miliyari enye z’amanyarwanda), ukaba ugamije gutunganya ibishingwe biva mu Mujyi wa Kigali bigakorwamo ibindi bintu by’agaciro aho kumenwa ku kimoteri cy’i Nduba.
Biteganyijwe ko abikorera bazateza imbere uyu mushinga bagomba kujya batanga amafaranga ku baturage babahaye ibishingwe, aho kugira ngo abantu bajye bishyura abatwara ibishingwe nk’uko bisanzwe.
Minisitiri w’Ibidukikije, Dr Mujawamariya yagize ati "Twifuza ko n’abaturage bacu baba bamwe mu bikorera, bakajya batandukanya(bavangura) imyanda iva mu ngo zabo, tuzagera n’aho, aho kwishyura ngo badutwarire imyanda ahubwo bazajya batwishyura kugira ngo badutwarire imyanda, kuko tuzajya tuba tubahaye imari, utanze imari rero ugomba kuyibyaza umusaruro ugaruka mu rugo".
Umuturage witwa Bandora utuye ku Gisozi mu Karere ka Gasabo yumvise iby’uyu mushinga, avuga ko mu gihe ibishingwe byatangira kugurishwa, nta kongera kubimena cyangwa kubitereka ahabonetse hose.
Bandora yagize ati “Ukurikije ubukene abantu bafite, agafuka k’ibishingwe wajya ukaraza mu mbere, hariya muri ‘salon’ kuko ukarekeye hanze bakiba, ariko uzi amafaranga agura ikiro cy’ibirayi wowe!”
Ku rundi ruhande ariko abakozi n’abayobozi b’ibigo bitwara ibishingwe baganiriye na Kigali Today, bavuga ko batarasobanukirwa neza uburyo uyu mushinga uzashyirwa mu bikorwa.
Umwe mu bakozi ba Koperative Indatwa Gitega IGC (wanze ko amazina ye atangazwa) avuga ko yabyumvise, ariko ngo nta cyo barasobanurirwa ku bijyanye n’uwo mushinga ugamije kwishyura abaturage aho kubishyuza mu gihe batanze ibishingwe.
Yagize ati “Narabyumvise ariko ntabwo twari twabisobanukirwa neza, ariko dufite aho tubarwa haba muri REMA, mu Mujyi wa Kigali na RURA, byanze bikunze bazadutumira mu nama batubwire ibigezweho tubifatire umurongo”.
Umuyobozi w’Ikigo COOPED na cyo gitwara ibishingwe kikanatunganya bimwe muri byo hakavamo ibindi bintu bifite umumaro, Buregeya Paulin we avuga ko ibishingwe abaturage bashobora kuba bakwishyurwa atari byose nk’uko babikeka.
Buregeya avuga ko imyanda ibora (ikomoka ku biribwa n’ibyatsi) n’ubwo we ayitaba mu kimoteri ikavamo ifumbire, ngo nta muntu wayigura keretse kuyitangira ubuntu.
Avuga ko kugurisha imyanda itabora nk’ikomoka ku myenda yashaje, imifariso, inkweto, pamperisi, ibikapu, ibikinisho n’ibindi, atari ibya hafi kuko kugeza ubu nta kintu kiraboneka umuntu yabikoresha.
Buregera yakomeje agira ati “Ntiwibeshye ko uzagurisha ibishishwa by’ibitoki cyangwa iby’amashu, uzagurisha ibyuma, pulasitiki (wabanje kuyisukura neza) cyangwa izi ‘emballage’ bapfunyikamo imigati”.
Ibigo bitwara ibishingwe bivuga ko hagikenewe gutegura abaturage, kugira ngo bamenye uburyo bashobora kuvangura imyanda bafite mu ngo zabo ndetse n’igihe gahunda yo kuyigura izatangira gukurikizwa.


text:
Kurwanya nkongwa byongera umusaruro
Abahinzi b’ibigoli bo mu murenge wa Shyira mu karere ka Nyabihu, Intara y’Iburengerazuba bavuga ko aho barekereyaho guteresha umuti ibyatsi bakaba bateresha ibikoresho byabugenewe bahawe n’umushinga wa USAID Hinga Weze, umusaruro wabo wikubye inshuro 4.
Habimana Laurent umujyanama w’ubuhinzi mu murenge wa Shyira aragira ati « ino nkongwa bwa mbere ikiza kuyirwanya byaratugoraga kuko nta bikoresho twari dufite, ariko umushinga wa USAID Hinga Weze waduhaye amapombo uduha ni ibikoresho by’ubwirinzi bidufasha guhangana na nkongwa ubu tubona umusaruro uhagije kuko wikubye inshuro 4. »
Dukuzemariya Beatha nawe ni umujyanama w’ubuhinzi muri uyu murenge aragira ati “nateye umuti nywuteza ibyatsi, ngeze mu rugo numva umubiri wose wabaye ibinya jya kwa muganga bampa imiti ariko numva nsezereye kuzongera gutera umuti, Hinga Weze yahise iza imfasha muri cya kibazo igikemura impa ibikoresho by’ubwirinzi mu gutera umuti harimo ipombo, udupfukamunwa, uturindantokina na bote ». Ibi bikaba byaratumye umusaruro uniyongera kuko mbere yaryaga rimwe ku munsi none ubu akaba asigaye arya inshuro 2 ku munsi.
Agronome w’umurenge wa Shyira Maguru Aloys, aragira ati « ubundi twagiraga nkogwa idasannzwe ikaduteza ikibazo gikomeye, ariko guhera mu kwezi kwa cyenda twagize imvura ihagije kuko imvura ihagije nayita umuti kuri nkongwa ya magi nkongwa iba yateye yicwa n’imvura, rero nkongwa irimo gusa si nyinshi ariko abahinzi babyuka bayihandura. » Anavuga ko igihembwe cya A, 2019 kuri hagetari 1 basaruyeho toni 4 n’ibiro 100.
Akaba yasabye abahinzi gusura kenshi imirima yabo, kubagara, bakamenera, kuko hari ibyatsi bindi bishobora kuzana ubundi burwayi, hagira ikibazo kivutse bakabibwira umujyanama w’ubuhinzi nawe akakigeza kuri agronome.
Habiryayo Ignace ushinzwe ubuhinzi muri Hinga Weze mu karere ka Nyabihu nawe yasobanuriye abajyanama b’ubuhinzi uburyo bwo gukoresha neza imiti yica udukoko n’indwara kuko akenshi imiti iba ikozwe mu buryo bw’uburozi ikaba yakangiza ikiremwa muntu, ibyavuyemo imiti bikaba bigomba kujugunywa ahabugenewe, kugira ubwirinzi bw’utera umuti, kubahiriza amasaha yo gutera umuti nta zuba riva, imvura igwa cyangwa umuyaga, kuvangira umuti kure, kubika neza imiti, ndetse ko abana n’abagore batwite batagomba gutera umuti.
Umushinga Hinga Weze watangijwe ku bufatanye n’Ikigo cy’Igihugu Gishizwe Guteza Imbere Ubuhinzi n’Ubworozi RAB ku nkunga y’Umuryango w’Abanyamerika Wita ku Iterambere Mpuzamahanga USAID intego yabo akaba ari ugufasha abahinzi basanga 530,000 mu turere 10 ikoreramo mu kwita ku buhinzi no kunoza imirire.


text:
Isomo rya 1: Abanyaroma 1, 16-25
Bavandimwe, nta bwo nshishwa n’Inkuru Nziza kuko ari yo bubasha bw’Imana burokora uwemera wese, uhereye ku Muyahudi ukageza ku Mugereki. Koko kandi ni muri yo ubutungane bw’Imana buhishurirwa bushingiye ku kwemera, bigakomeza ukwemera nk’uko byanditswe ngo « Intungane izabeshwaho n’ukwemera.» Koko rero, uburakari bw’Imana bwihishura buva mu ijuru burwanya abagomeramana bose, n’abagizi ba nabi bose bapfukirana ukuri muri iyo nabi.Kuko icyo umuntu yamenya ku Mana kirabigaragariza: lmana yarakibahishuriye. Koko rero kuva isi yaremwa, ubwenge buhera ku byaremwe bugashyikira ibitagaragara by’Imana, ni ukuvuga ububasha bwayo buhoraho na kamere yayo bwite. Bityo rero ntibabona uko biregura, kuko bamenye Imana ariko ntibayiha ikuzo, ngo bayishimire uko bikwiriye Imana ; ahubwo babaye abapfu bishinga ibitekerezo by’amanjwe, maze umutima wabo w’igipfapfa ucura umwijima. Birataga kuba abanyabwenge bahinduka abapfayongo, maze ikuzo ry’Imana idapfa barigurana ishusho isa n’umuntu uzapfa, isa n’ibiguruka, n’inyamaswa, n’ibikurura inda hasi. Ngiyo impamvu yatumye Imana ibagabiza ibyo umutima wabo urarikira, bakora ibiterasoni kugira ngo bihumanye umubiri. Bo baguranye ukuri kw’Imana ikinyoma, basenga ikiremwa baranagikorera, bahigika Rurema, Nyagusingizwa iteka ryose ! Amen.
Zaburi ya 18(19), 2-3,4-5
R/ Ijuru ryamamaza ikuzo ry’Imana.
Ijuru ryamamaza ikuzo ry’Imana,
n’ikirere kikagaragaza ibyiza yakoze.
Umunsi ubwira undi munsi inkuru yabyo,
ijoro rikabimenyesha irindi joro.
Nanone nta nkuru, nta n’amagambo,
kuko ijwi ryabyo ritumvikana !
Ariko ku isi hose urusobe rwabyo rurigaragaza,
n’imvugo yabyo ikagera ku mpera z’isi.
Ivanjili ya Mutagatifu Luka 11, 37-41
Muri icyo gihe, Yezu amaze kuvuga atyo, Umufarizayi aramutumira. Yinjira iwe bajya ku meza. Umufarizayi abonye ko atabanje gukaraba mbere yo gufungura, biramutangaza. Ariko Nyagasani aramubwira ati «Ni ko mwabaye mwebwe Abafarizayi : inkongoro n’imbehe murazisukura ndetse n’inyuma hazo, naho mwebwe imbere hanyu huzuye ubwambuzi n’ubugome. Mwa biburabwenge mwe ! Imana yaremye inyuma si Yo yaremye n’imbere ? Ahubwo nimujye mutanga imfashanyo ku byo mutunze, byose bizabatunganira.»


text:
Inyigisho yo ku wa gatatu w’icyumweru cya 1 cya Adiventi, B
Ku ya 03 Ukuboza 2014 – Mutagatifu Fransisko Saveri, umusaserdoti.
AMASOMO: 1º. Iz 25, 6-10a 2º. Mt 15, 29-37
Muri iyi Adiventi, amasomo matagatifu akomeje kudukangurira gutegereza ibihe bishya bizanwa n’Umukiza Ushoborabyose. Ejo yadusobanuriye ko muri ibyo bihe Nta we uzaba akigira nabi. None ashimangiye ko Azatsemba icyitwa urupfu. None se ubundi urupfu ruturuka he atari ku nabi? Ahatari inabi, amahoro araganza. Aho inabi yicaye, amahano arahizirika kugeza aciye ibintu urupfu rukinjira rutyo.
Ikimenyetso gikomeye cy’uko Umukiza yaje muri twe, ni amahoro twifitemo. Ayo mahoro avubuka mu mutima wa muntu agatemba mu rugo rwe agatembera mu baturanyi agatunga abanyagihugu bose agatembagaza ibibateye ubwoba byose. Abafite amahoro bashakana ituze ikibatunga. Aho amahoro atari n’ibitunga abantu birabura kuko aho gushyira ingufu mu bikoresho biteza imbere ubuhinzi n’ubworozi, amafaranga menshi atikirira mu kugura intwaro z’intambara maze aho gukora neza no guteza ibihugu imbere imihangayiko ikaba myinshi abantu bagahora bikanga ibibahungabanya.
Amahoro, Umwami w’Amahoro ni we wenyine uyatanga: yakire mu mutima wawe, yasakaze mu rugo rwawe, yasangize abaturanyi, yakwize mu bo uyobora, yigishe igihe n’imburagihe aho uhurira n’abantu bose cyane cyane abitwa ko bakomeye. Hari umubambiko ubundikiye imitima yacu, ingo zacu n’ibihugu byacu! Umukiza yiteguye kuwutanyaguza nitumwemerera. Buri wese akore uko ashoboye ku giti cye n’abo babana maze we na bo bakomeze basenge bategereze Isezerano ry’Umwami w’amahoro.
Ibitangaza yakoze byo gukiza abarwayi bose bamuganaga, igitangaza cyo gutubura imigati irindwi n’udufi duke agahaza atyo imbaga y’abantu barenga ibihumbi bine, byose byumvikanisha ububasha afite bwo kudusakazamo amahoro no gutsinda inabi n’urupfu turamutse tumwemereye. Hari uwagira igishuko cyo gusaba gusa ibitangaza byo gutubura ibiribwa kugira ngo inzara ishire ariko ni ngombwa kwemera gukorana na We kuko n’ubundi ibintu biri ku isi birahagije kugira ngo buri wese agubwe neza, ikibazo ni uko tubyigabanya twirengagije gukora uko YEZU KRISTU atubwiriza. Kuba ba nyamwigendaho no kutakira Umukiza, tuvutswa ibyishimo by’Umunsi mukuru adutegurira nyuma yo gutsinda urupfu rw’inabi n’icyaha nk’uko We ubwo yabitsinze. Noheli, nize twongere twishimire ko Imana yaje muri iyi si ku buryo bw’imbonankubone mu Mwana wayo w’ikinege YEZU KRISTU, bitubere kwizera kwitsembamo burundu icyitwa urupfu cyose.
Umukiza wacu YEZU KRISTU nasingizwe, Umubyeyi Bikira Mariya aduhakirwe maze Mutagatifu Fransisko Saveri duhimbaza none adusabire aho ari mu ijuru.
Padiri Cyprien BIZIMANA


text:
Isomo rya 1: Tobi 11,5-17
Muri iya minsi, Ana nyina wa Tobi yari yicaye, akenguza inzira uwo muhungu we yaturukamo. Nuko amurabutswe atungutse, abwira Tabiti ati «Dore umuhungu wawe araje, kandi azanye na wa muntu wamuherekeje!» Mbere y’uko Tobi agera hafi ya se, Rafayeli aramubwra ati «Ndabizi neza, amaso ye arahumuka! Uyasigeho ako gasabo k’ifi, uwo muti urakoraranya bya bihu byera, ubyomore kumboni; maze so ahumuke yongere arebe urumuri.» Ana aza yiruka, umuhungu we amugwa mu nda; ni ko kumubwira ati «Ndongeye ndakubona, mwana wanjye! Ubu noneho ninshaka mpfe.» Maze asesa amarira. Tobiti na we arahaguruka asohoka adandabirana, aza ku irembo. Tobi agenda amusanga, ka gasabo akigafite mu ntoki, aramucigatira, amuhuha mu maso, aramubwira ati«Ihangane, dawe!» Amusigiramo wa muti, aramusagasira; nuko ayabyiringizamo ibiganza bye byombi, maze imvuvu zihungukira ku mpande z’amaso. Tobiti ahita amugwa mu nda, amarira arisesa, aramubwira ati «Nongeye kukubona mwana wanjye, wowe ndeba nkanezerwa!» Hanyuma aravuga ati «Nihasingizwe lmana! Nihasingizwe izina ryayo risumba ayandi yose ! Niharatwe abamalayika bayo batagatifu! Izina ryayo risumba ayandi riragahorana natwe, kandi n’abamalayika bayo nibubahwe uko ibihe bihora bisimburana. Kuko Imana yari yarancyashye, none dore umuhungu wanjye Tobi ndamureba!» Tobi yinjira mu nzu anezerewe, kandi asingiza Imana mu ijwl riranguruye. Hanyuma atekerereza se ukuntu urugendo rwe rwamubereye ruhire aba azanye feza, anamubwira uko yarongoye Sara, umukobwa wa Raguweli. Hanyuma yungamo ati «Ndetse nguyu araje, ageze ku irembo rya Ninivi.» Nuko Tobiti ajya gusanganira umukazana we, agenda yishimye kandi asingiza Imana, agera ku irembo rya Ninivi. Abantu b’i Ninivi bamubonye yigenza ari muzima nta we umurandase, bose baratangara. Naho Tobiti akabemerera ko ari lmana yamugiriye impuhwe, ikamuhumura amaso. Ageze iruhande rwa Sara, umugore w’umuhungu we Tobi, Tobiti, amuha umugisha, aramubwira ati «Urakaza neza mwana wanjye! Nihasingizwe Imana, yo igucyuye iwacu mwana wanjye! So arakagira umugisha, n’umuhungu wanjye Tobi awugire, nawe kandi uwuhorane mwana wanjye!»
Zaburi ya 145 (146),2.5, 6c-7, 8-9a, 9bc-10
R/ Mutima wanjye, singiza Uhoraho!
Nzasingiza Uhoraho mu buzima bwanjye bwose,
Ncurangire Imana yanjye igihe cyose nzaba nkiriho.
Hahirwa uwo Imana ya Yakobo ibereye umuvunyi,
maze akiringira gusa Uhoraho, Imana ye!
Ni indahemuka iteka ryose,
arenganura abapfa akarengane,
Abashonji akabaha umugati.
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane,
Uhoraho arengera abavamahanga.
Ashyigikira impfubyi n’umupfakazi,
Ariko akayobagiza inzira z’ababi.
Uhoraho ni nyir’ingoma ubuziraherezo,
Akaba Imana yawe Siyoni,
uko ibihe bigenda bisimburana iteka.
Ivanjili ya Mutagatifu Mariko 12,35-37
Muri icyo gihe, Yezu yigishirizaga mu Ngoro y’Imana, araterura ati«Ni iki gituma abigishamategeko bavuga ko Kristu ari mwene Dawudi? Kandi Dawudi ubwe yaravuze ati ‘Nyagasani yabwiye Umutegetsi wanjye ati: Icara iburyo bwanjye, kugeza igihe abanzi bawe mbahindura imisego y’ibirenge byawe.’ Uwo Dawudi yita Umutegetsi, yaba umwana we ate? » Abantu benshi bamwumvanaga umunezero.


text:
Ibendera ry'u Rwanda ni kimwe mu bimenyetso biranga u Rwanda nk'uko biri mu ngingo ya 9 y'Itegeko Nshinga rya Repubulika y'u Rwanda ryo mu 2003 ryavuguruwe mu 2015.Ibindi biruranga ni Intego, Ikirango cya Republika n'Indirimbo y'Igihugu.
Itegeko Nshinga rya Republika y'u Rwanda riteganya ko Itegeko rigena imiterere, ibisobanuro, imikoreshereze n'iyubahirizwa ry'Ibendera ry'Igihugu. Itegeko n° 34/2008 ryo kuwa 08/08/2008 nk'uko ryahinduwe kandi ryujujwe kugeza ubu ni ryo ryubahirizwa uyu munsi.
Ibendera rya Repubulika y'u Rwanda rikorwa mu buryo butandukanye bukurikira : Ibendera ry'Igihugu rinini n'Ibendera ry'Igihugu ritoya. Ingero za buri bendera zigenwa n'Iteka rya Minisitiri ufite uburinzi bw'Ibendera ry'Igihugu mu nshingano ze.
Imiterere y'Ibendera ry'u Rwanda :
Amabara agize Ibendera ry'Igihugu : Icyatsi kibisi, umuhondo n'ubururu burimo izuba n'imirasire yaryo mu ruhande rw'iburyo.
. Ibisobanuro by'amabara agize Ibendere ry'u Rwanda :
Icyatsi kibisi : Gisobanura icyizere n'uburumbuke hakoreshejwe neza imbaraga z'Abanyarwanda n'ibiri mu Rwanda.
Umuhondo : Usobanura ubukungu.Abanyarwanda bagomba guhahukukira umurimo kugira ngo bagere ku bukungu burambye.
Ubururu : Busobanura umunezero n'amahoro. Abanyarwanda bagomba guharanira amahoro azabageza ku bukungu burambye n'umunezero.
Izuba n'imirasire by'umuhondo : bisobanura urumuri rugenda rwiyongera rumurikira byose. Byerekana ubumwe, gukorera mu mucyo no kurwanya ubujiji.
Ese umuturage yatunga ibendera ry'igihugu ?
Minisitieri y'Ubutegetsi bw'Igihugu mu Rwanda ko Ibendera ry'Igihugu ni umutungo wa Leta.
Umuntu wese, yaba Umunyarwanda cyangwa Umunyamahanga, imiryango itari iya Leta ifite ubuzima gatozi, amasosiyete n'amakoperative bifite ubuzima gatozi byemerewe gutunga no gukoresha Ibendera ry'Igihugu bubahiriza ibiteganywa n'amategeko.
Abo kandi bashobora gukora, gutunga no gukoresha ibisa n'Ibendera ry'Igihugu mu buryo budatesha agaciro Ibendera ry'Igihugu.
Iyi Minisiteri isobanura ko ariko umuturage atemerewe kuzamura ibendera iwe mu rugo cyangwa aho akorera nk'uko bigenwa mu ngingo ya 4 y'Iteka rya Minisitiri N◦004/07.01/2014 rigena imikoreshereze yaryo. Umuturage ashobora gutunga ibendera iwe mu rugo ariko akarikorsha hagendewe ku biteganywa n'amategeko
Ibendera ry'Igihugu rinini rizamurwa imbere y'inzu z'ubutegetsi n'ahantu hagenwe gukorerwa imihango y'Igihugu n'inzego zibifitiye ububasha cyangwa ahandi hateganywa n'amategeko. Icyo rizamuyeho kigaragara mu ruhande ruteganye n'aho izuba rishushanyije.
Ibendera ry'Igihugu rinini rishyirwa kandi mu biro by'abayobozi mu nzego za Leta hubahirizwa amabwiriza ya Minisitiri ufite uburinzi bw'Ibendera ry'Igihugu mu nshingano ze.
Ibendera ry'Igihugu kandi ntabwo ryururutswa keretse iyo : ricitse ; rishaje ; ryanduye ; ricuyutse cyangwa imihango ryakoreshejwemo irangiye.
Ku bijyanye no kurahira, umuntu wese urahira imbere y'Ibendera ry'Igihugu arahira arifatishije ikiganza cy'ibumoso azamuye ukuboko kw'iburyo akarambura ikiganza hejuru. Umuntu ufite ubumuga usabwa kurahira adashobora kubahiriza ibisabwa nk'uko bimaze kuvugwa, muri icyo gihe araryambikwa.
Ku bemerewe n'Iteka rya Perezida ko bagomba gukoresha Ibendera ry'Igihugu mu gihe cyo gushyingurwa, icyo gihe hakoreshwa Ibendera ry'Igihugu rinini mu gutwikira isanduku irimo umurambo. Icyo gihe Ibendera ry'Igihugu rigomba kugerekwa hejuru y'isanduku ridakora ku butaka kandi ntihagire ikintu kigerekwa hejuru yaryo. Mu gihe cyo kururutsa umurambo mu mva Ibendera ry'Igihugu rikurwaho.
Ayo mategeko nk'uko twayavuze haruguru ateganya ko Ibendera ry'Igihugu rigomba gufatwa neza, haba mu bubiko cyangwa mu gihe rikoreshwa mu mihango inyuranye kugira ngo ritangirika. Igihe ibendera ryangiritse, ricitse, ryanduye rishaje cyangwa ricuyutse, rigomba gusimbuzwa irindi vuba.
Birabujijwe kandi gutegura Ibendera ry'Igihugu ku meza y'inama kimwe n'ahandi hantu hose rishobora kurambikwaho ibintu hejuru.
Mu gihe Ibendera ry'Igihugu rizamuye hamwe n'iry'ishyirahamwe, iry'Igihugu rizamurwa mbere kandi rikururutswa nyuma. Naho mu gihe Ibendera ry'Igihugu rizamuwe hamwe n'andi mabendera ahasengerwa, iry'Igihugu rijya iburyo bw'usengesha, andi yose akajya ibumoso bwe.
Nanone mu gihe Ibendera ry'Igihugu ritambagijwe hamwe n'irindi bendera, iry'u Rwanda rigomba kuba iburyo muri iryo tambagizwa. Iyo ritambagijwe hamwe n'andi mabendera ari ku murongo utambitse, rishyirwa imbere y'iriri hagati y'uwo murongo.
Buri muntu agomba kubaha Ibendera ry'Igihugu, kuko igitabo cy'amategeko ahana ibyaha giteganya igifungo ndetse n'izahazabu ku muntu wese ukora ibinyuranyije n'ibiteganywa n'aya mategeko twavuze, yaba ukoresheje nabi ibendera ry'Igihugu, utubahiriza Ibendera ry'Igihugu n'ukoresheje nabi uburenganzira bwo gutunga no gukoresha amabara y'ibendera ry'Igihugu. Ibendera ry'u Rwanda rifite amabara atatu, Ubururu, Umuhondo n'Icyatsi kibisi
Source : http://www.ukwezi.rw/mu-rwanda/3/article/Ibyo-wamenya-ku-Ibendera-ry-Igihugu-n-ibisabwa-kugira-ngo-umuturage-aritunge-iwe-mu-rugo


text:
Nemera izuka ry’Abapfuye n’Ubugingo bw’iteka.
Tugeze ku cyumweru cya 3 cya Pasika. Kugirango tubashe kumva neza Ijambo ry’Imana ryo kuri iki cyumweru, reka tubanze dusubire inyuma gato
1.Ibyabanjirije izuka rya Yezu
Ku wa 4 Mutagatifu Yezu yarafashwe, agambaniwe n’umwe mu Ntumwa ze. Mu rubanza rwe mu nkiko z’Abayahudi, byaragaragaye rwose ko yari umwere ; ariko kubera ko abanzi be bari bafite ingufu, yakatiwe urwo gupfa. Umutware mukuru w’igihugu, Pilato, ni we wenyine washoboraga kumukiza. Na we yiboneye ko ibyo bamuregaga byose nta shingiro byari bifite ; ariko kubera ubwoba, asaba amazi arakaraba avuga ngo “Ndi umwere w’ayo maraso, muzigorerwe”. Abayahudi barasubiza bati “Amaraso ye araduhame, twe n’abana bacu” (Mt 27, 24-24).
Ubwo rero aratanzwe, bamwigirizaho nkana ibi bitavugwa, arabambwa, ariko n’igihe yari ku musaraba, bakomeza kumushinyagurira. Kuko n’ubundi bari bamunogeje, ntiyatinze kuvamo umwuka, bamushyingura hutihuti kuko umunsi mukuru wa Pasika wari wegereje. Ntibarekeye aho. Bagiye kwa Pilato, baramubwira bati “Mutegetsi, twibutse ko wa munyakinyoma akiriho yavuze ati ´Nzazuka iminsi itatu ishize!` Nuko rero, tegeka ko barinda imva kugeza ku munsi wa gatatu, hato abigishwa be bataza kumwiba, bakabwira Rudanda bati ´Yazutse mu bapfuye!`maze icyo kinyoma cya nyuma kikaruta icya mbere”. Pilato arabasubiza ati “Dore abarinzi, nimugende murinde imva uko mubyumva”. Nuko baragenda badanangira imva, bashyira ikimenyetso kuri rya buye, maze bahasiga abazamu (Mt 27,62-66).
Buri wese muri twe ashobora kwiyumvisha ukuntu abanzi n’abishi ba Yezu bariye Pasika bagira bati “ibye turabirangije, nimucyo twihembe”. Ni birya igitero kimwe cya ya ndirimbo yitwa “Mu ngoro y’Imana….” kivuga kigira kiti “Kristu amaze gutanga, Shitani yakubise agatwenge yibwira ko Yezu atazongera kwamamaza Inkuru Nziza!”. Yaribeshyaga, Inkuru Nziza ni bwo yari igiye kwamamazwa ahubwo.
2.Izuka rya Yezu
Ntawuhiganayo (nta muntu uhiga n’Imana) ni umwana w’Umunyarwanda. Ku munsi wa gatatu Yezu yarazutse koko. “Bamwe mu bazamu baza mu murwa kumenyesha abatware n’abaherezabitambo ibyari byabaye byose. Nibwo bateranye hamwe n’abakuru b’umuryango ; nuko bajya inama ; baha abo basirikare amafaranga menshi, babihanangiriza bati ´Muvuge ko abigishwa be baje nijoro, bakiba umurambo we musinziriye`. Umutware w’igihugu nabimenya, tuzamugusha neza, maze tubarinde impagarara”. Bamaze gushyikira amafaranga bagenza uko bari babwirijwe. Nuko iyo nkuru yogera mu Bayahudi kugeza na n’ubu” (Mt 28,11-15)!
Yezu wazutse yakomeje kubonekera abe, kandi abanzi be bakabimenya, rwose bakabura uko bifata. Kuri Pentekosti ho, byabaye agahebuzo. Intumwa zahawe Roho Mutagatifu, zitangira kwamamaza ko Yezu yazutse ko “nta wundi twakesha umukiro usibye we, kuko ku isi nta rindi zina abantu bahawe, ngo abe ari ryo turonkeramo ubururokorwe”. Ngo abanzi ba Yezu babone uko Intumwa zigisha zishize amanga, kandi bazi ko ari abantu batize, ahubwo ari abantu basanzwe, barumirwa. Ngibyo ibyo igitabo cy’Ibyakozwe n’Intumwa kiri kutubwira muri iyi minsi.
Aho ibintu bigeze, noneho abafite ubwoba ni abishe Yezu. Mbere yigishaga wenyine, noneho ubu Intumwa ze ziri kwigisha zose. Mbere yakoraga ibitangaza wenyine, none zimwe mu Ntumwa ze nka Petero, Yohani na Filipo nazo zirakora ibitangaza. Abigishwa bari bamucitseho, none umunsi umwe harahinduka abantu ibihumbi bitatu, undi hagahinduka ibihumbi bitanu, kandi abo bahindutse nabo bakajya kwigisha. Gutotezwa, gufungwa cyangwa kwicwa ntabwo bibaca intege, aho bituma bashishikara kurushaho. Barabirukana i Yeruzalemu, bagakwira muri Samariya na Yudeya, aho naho bagakomeza kwigisha. Ubwo kandi ni ko abantu benshi, Abayahudi n’Abapagani, bari baje i Yeruzalemu mu minsi mikuru ya Pasika na Pentekosti baturutse hirya no hino mu bihugu byari byarigaruriwe n’Abanyaroma (empire romain) bari gusubira iwabo bamamaza hose ko Yezu yazutse, ko ari we Mukiza umwe rukumbi. Abanzi be bamanjiriwe!!! Ikigiye gukurikiraho ni uko Intumwa nazo zigiye kurenga Samariya na Yudeya, zikajya kwamamaza Inkuru Nziza kugera ku mpera z’isi. Uw’ingenzi muri bo azaba Paulo Mutagatifu wabanje gutoteza Abemera, nyuma akaza guhinduka, ndetse akaba ari nawe Abemera bose bazakesha rya zina ryiza cyane ryo kwitwa “ABAKRISTU”
3.Ibi byose biratwigisha iki ?
Biratwigisha ko “imbuto y’umugisha yera ku giti cy’umusaraba”. Nk’uko twabivugaga muri Dusangire Ijambo yo ku cyumweru cya Mashami, “Ntawarondora abakristu b’ingeri zose (abaporo, abagatolika, abawortodosi, abihaye Imana, abalayiki….) ndetse n’abandi batari abakristu bakurikije urugero rwa Yezu, bakababara, bagatotezwa, bagafungwa, bakicwa…. Akenshi ibyiza baharaniraga byagiye bigerwaho batakiriho, ariko ukwitanga kwabo kukaba ari ko kwatumye bibanguka”.
Ibaruwa yandikiwe Abahebureyi (11,35-38) ibivuga muri aya magambo iti “Hari abahisemo gutanyaguzwa, banga kubabarirwa…. Abandi bemeye agashinyaguro n’ibiboko, ndetse n’ingoyi n’uburoko. Hari abatewe amabuye, basatuzwa urukero, batemaguzwa inkota ; hari abatorongeye, bagenda bambaye impu z’intama n’iz’ihene, ari abatindahare, bapfukiranwa kandi batotezwa, -abatari bagenewe kuba ab’isi- babuyeraga ku gasi no mu masenga y’isi” (Heb 11,35-38).
Bene abo twarabumvise, abandi twarababonye benshi cyane : Arapfuye pasitori Martin Luther King yitangira Abirabura bo muri Leta zunze Ubumwe z’Amerika, arapfuye Musenyeri Oscar Arnulfo Romero muri Salvador, arapfuye Musenyeri Helder Camara muri Brésil, n’abandi benshi.
Mu Rwanda barapfuye ba padiri Augustin Nkezabera (Muramba-Gisenyi), Jean Bosco Munyaneza (Mukarange-Kibungo), Felicitée Niyitegeka (Gisenyi) n’abandi benshi banze kwitandukanya n’Abatutsi Interahamwe zashakaga kwica mu w’1994.
Arapfuye Furere Jean Baptiste Nsinga, Musenyeri Innocent Gasabwoya, Padiri Boniface Kagabo n’abandi benshi banze kwitandukanya n’Abahutu Inkotanyi zashakaga kurimbura mu w’1994 na nyuma yaho. Uwarondora abo mu Rwanda n’abo mu mahanga bose babujijwe epfo na ruguru, bamwe bagakuriramo ubwehe bwo kurwara no gupfa, abandi bakarokoka ku bw’amahirwe, ntiyazarangiza. Bene abo ni bo bazukira ubuzima bw’iteka, bene abo ni bo bahora bibukwa, ntibibagirane na rimwe.
Iyo Nelson Mandella n’abandi barwanshyaka ba ANC muri Afurika y’Epfo bigirira ubwoba bwo kwicwa no gufungwa bakicecekera, n’ubu politiki y’ivanguramoko iba ikiriho muri icyo gihugu. Iyo Mahatma Gandhi adaharanira ko Abongereza bava mu Buhindi, icyo gihugu cyari kumara indi myaka myinshi mu bukoloni.
Namwe Banyarwanda muharanira ko igihugu cyanyu cyava mu maboko ya ba Mpatsibihugu, kikigenga koko, ntimucike intege. Abitanga kugirango kibemo demokarasi, ubutabera nyabwo, uburenganzira bw’ikiremwamuntu, amajyambere hose no mu ngeri zose byimakazwe mu Rwanda, ntimucibwe intege n’ingorane muhura nazo. Kuko nta gushidikanya, ineza izatsinda inabi, ukuri kuzatsinda ikinyoma, urukundo ruzatsinda urwango, urumuri ruzatsinda umwijima, ingeso mbi yo kwikubira izasimburwa n’umuco mwiza wo gusaranganya. “Aho umwaga utari, uruhu rw’imbaragasa rwisasira batatu”.
Mu bwitange bwanyu mukomeze mufashwe n’isengesho ryiza rya Mutagatifu Farasisiko w’Asizi ubwira Imana ati :
“Nyagasani, ngira umugabuzi w’amahoro yawe, ndashaka kukubera intumwa y’amahoro mu bantu, ngicyo icyifuzo cyanjye nta kindi, urangire we kandi ubinshoboze.
Ahari urwango n’inabi mpagwize urukundo n’ineza, ahari ubugome n’ubuhemu mpageze imbabazi n’impuhwe, ahari ubutiriganya n’inzangano hatambe umubano n’ineza, ahari ubuyobe n’amafuti mpamenyeshe ukuri.
Abashidikanya n’abakonje mbagezeho ukwemera, abihebye n’abashavuye, mbahumurize bagarure icyizere. Abari mu mwijima baronke urumuri, abafite agahinda n’intimba mbatere ibyishimo bihamye.
Nyagasani urampe kwitonda, maze ngukorere ntizigamye. Aho kumaranira kwitabwaho, urampe kumva abandi kandi mbubahe. Abaza bangana bose mbasanganize urugwiro ruzira uburyarya. Aho guharanira gukundwa, urampe gukunda abandi kandi mbitangire.
Kuko utanga ariwe uzaronka, utishyira imbere bazamwibuka, ugira impuhwe azazigirirwa, utanga ubugingo bwe azazukira kubuhorana iteka”.
Intego nziza nk’iyi ni nde utayitangira ? Icyumweru gitaha kizaba ari icyumeru cya 4 cya Pasika. Ni icyumweru cy’umushumba mwiza. Tuzarebera hamwe ibiranga umushumba mwiza, tuzashimira Imana ko ku isi no mu Rwanda hari abashumba beza, tuyisabe kutwongerera abandi. Tuzayibwira ariko ko hari n’abacanshuro n’ibirura, tubisabire guhinduka ngo byitangire ubushyo byaragijwe.
Mukomeze mugire Pasika Nziza.
Padiri F. RUDAKEMWA.


text:
ArtRwanda-Ubuhanzi yongeye kugaruka guha amahirwe urubyiruko
Umushinga ArtRwanda-Ubuhanzi, ikiciro cya kabiri watangirijwe mu Karere ka Rubavu ku wa Gatanu tariki 10 Kamena 2022, aho ugomba kuzenguruka uturere twose tw’u Rwanda hashakishwa urubyiruko rufite impano kurusha abandi.
Ni umushinga ugamije kugaragaza no gushyigikira urubyiruko rw’Abanyarwanda bafite impano zibarizwa mu cyiciro cy’Inganda Ndangamuco, ndetse ukazafasha urufite impano zidasanzwe mu Bugeni, Indirimbo n’Imbyino, Imideri, Ikinamico n’Urwenya, Filimi, Gufata amafoto hamwe n’ubusizi n’Ubuvanganzo, kwigaragaza no kuzibyaza umusaruro.
Kanyana Nadine ufite inzu y’imideli yatangije nyuma yo gutsinda ArtRwanda-Ubuhanzi ya mbere yabaye 2018, yavuze ko kwitabira ArtRwanda-Ubuhanzi byamufashije mu rugendo rwe nk’umunyamideli, ndetse bimufasha kwiteza imbere no gufasha abandi.
Kanyana avuga ko afite abakozi batandatu bahoraho n’abandi bakora umunsi ku wundi, mu buryo bw’ibiraka.
Micomyiza Eric ukorera umuziki mu Karere ka Rubavu, avuga ko yabikoze kugira ngo abone amahirwe yo kwiteza imbere.
Agira ati “Abari i Kigali iyo baje gucurangira ino aha, nitwe babaza amakuru y’indirimbo zigezweho n’abahanzi bakorana, nasanze na hano hari imikorere.”
Amarushanwa ya ArtRwanda-Ubuhanzi yatangijwe, yakira urubyiruko rwose rushaka kwitabira, ndetse abazatsinda mu turere bazakomeza mu Ntara, bakazanakomeza mu byiciro bizabahuriza hamwe mu gihugu.
Umunyempano agenerwa iminota 3 yo kwerekana impano ye imbere y’abakemura mpaka 6, ubonye ‘Yego’ 5 akomeza mu kindi cyiciro kandi mu gutanga amanota harebwa uko umuntu yitwaye, uko akoresha ijwi rye n’igihe, icyizere agaragaza n’intego ze mu buhanzi akora.
Minisitiri w’Urubyiruko n’umuco, Mbabazi Rosemary, yasabye Urubyiruko kwitabira amarushanwa kuko ari umwanya wo kugaragaza impano bafite, kandi bikaba byabafasha kuziteza imbere.
Agira ati "Icyo dusaba Urubyiruko n’ukwitabira amarushanwa, kandi bagomba kwitegura ntibacike intege, kuko umuhanzi uzatsinda azaba afite impano kandi afite icyerekezo cy’uko azayikoresha."
Minisitiri Mbabazi asaba urubyiruko rutsinda kumva ko rufite inshingano zo kubera abandi urugero rwiza.
Ati "Turabasaba kwirinda ibibarangaza, ibyonnyi, mwihanganire ibibaca intege ahubwo muhatirize mugere ku cyo mushaka kuko mufite umusingi mwiza."
ArtRwanda-Ubuhanzi ishyirwa mu bikorwa n’umuryango Imbuto Foundation, ku bufatanye na Minisiteri y’Urubyiruko n’Umuco, ikaba ifite inshingano zo gutuma impano z’urubyiruko rw’u Rwanda zikomeza kwitabwaho zigatezwa imbere n’ubuhanzi.
ArtRwanda-Ubuhanzi izafasha Leta guhangana n’ikibazo cy’ibura ry’imirimo mu rubyiruko, gikomeje kubangamira iterambere ry’imibereho y’abaturage n’iry’Igihugu muri rusange.
Leta y’u Rwanda ikaba ifite intego zo guhanga imirimo nibura ibihumbi 200 buri mwaka, kandi ngo binyuze mu guteza imbere impano ziboneka mu rubyiruko byagerwaho.
Amarushanwa ya ArtRwanda-Ubuhanzi yabaye muri 2018, yitabirwa n’Abahanzi basaga 2500 ku rwego rw’ Intara, hatoranywamo 600 ba mbere na 70 bitabiriye umwiherero w’Abahanzi ari nabo bavuyemo abahembwe 6 mu byiciro byose.
Hahembwe imishinga itatu yahize iyindi, naho abahanzi 70 barangije amasomo abafasha gukora ibihangano binoze no kubicuruza mu iduka bafunguriwe ku Kimihurura.


text:
Mu Rwanda
I Gicumbi Haba Inzoga Yitwa ‘NZOGA EJO’
Kubera ko Abanyarwanda benshi bakunda inzoga, buri wese anywa iyo ashoboye kugura cyangwa akayivumba. Abadashobora kugura inzoga ariko bafite urutoki, bahita kwenga bike bafite, umutobe bakawuvanga n’ibindi binyabutabire kugira utubuke kandi basinde badahenzwe.
Niyo mpamvu izo nzoga zibahuta, bamwe bakazita amazina bashingiye ku ngaruka zigira ku wa zinyoye.
Hari izo bita Umumanurajipo, Yewe Muntu( uwayisinze iyo abonye igihugu akibonamo umuntu), Imyumvire Mibi( uwayisinze umubwira ikintu akacyumva amacuri) n’izindi.
Muri izo zindi, hari iyadutse mu Murenge wa Kageyo mu Karere ka Gicumbi abaturage bise ‘Nzoga Ejo.’
Bayise batyo kuko umuntu uyinyoye aba atandukanye no kuzongera gukaraba ukundi.
Umusabye gukaraba ngo agire icyo atamira, undi amusubiza ko ‘azoga ejo.’
Nzoga Ejo yengwa mu bitoki ariko bakabivangamo amatafari ahiye n’ifumbire.
I Gicumbi rero habayo n’indi bita Poyo.
Umwihariko wayo ni uko uyisinze ahita atakaza ubushobozi bwo kubaka urugo by’abantu bakuru.
Ikibabaje ni uko abaturage bazikunda kubera ko zihendutse.
Litiro imwe(1) igura amafaranga 200( Frw 200).
Abenga izi nzoga bavuga ko abavuga ko zitujuje ubuziranenge babeshya kubera ngo ziba zizujuje ubuzirange.
Ngo zenze mu bitoki bitavangiye!
Meya w’Akarere ka Gicumbi witwa Nzabonimpa Emmanuel ntiyitabye bagenzi bacu bo kuri TV1 bamuhamagaye ngo agire icyo avuga kuri izo nzoga zugarije ubuzima bw’abaturage ashinzwe.


text:
Inyigisho yo ku wa kabiri w’icyumweru cya gatatu cy’Igisibo, 21 Werurwe 2017
Amasomo: Dn 3,25.34-43, Z 24,4-5ab.6.7bc.8-9, Mt 18,21-35
Muri iyi vanjili yongera kugaruka ku mbabazi n’impuhwe z’igisagirane,Yezu arongera kutweraka ko Urundo rusumba amategeko.
– Urukundo ntirugira imipaka
Ikibazo cya Petero umuntu wese ushaka gutunganira Imana akurikiza amategeko yakibaza. Mu gukurikiza amategeko umuntu akora iyo bwabaga ariko akagira aho agarukira: ” Nzageze ku nshuro ndwi ?”. Karindwi mu Byanditswe bitagatifu bikavuga umubare munini, ibintu bitubutse. N’ubwo uvuga ibintu bitubutse ariko ugira aho ugarukira. Kubabarira, igihe cyose, buri kanya no ku mpamvu izo arizo zose bishoboka gusa ahari urukundo. Nta gushidikanya ko Petero yumvise neza igisubizo cya Nyagasani nyuma y’urupfu n’izuka rye.
– “Igihanga umugenzi kiba iyo agiye”
Uhanze amaso umusaraba ni we ushobora kubabarira atinuba kuko aba abona ukundi ubuzima bwo muri iyi si. Ubona ko ubuzima burangirira hano aba ashobora kwihorera. Akaba yababazwa n’uko hari umugendamo ideni. Imibare ituruka mu gusesengura amategeko ishaka ikiguzi cya byose mu buzima bwa hano kuri iyi si.
Iyo umuntu atakaje icyerekezo ku buzima bw’iteka byose arabivunjisha akabishyira mu mibare akabibika hafi ye. Akabitsa hano ku isi akabara n’inyungu azabivanamo.
– Umusaraba ni cyo cyapa
Abacunguwe n’Umusaraba wa Yezu bahora bazirikana ko ubuzima tubamo budutegurira ubuzima bw’iteka tuzabanamo na We. Aha ni ho hari izingiro ry’imikorere n’imigenzereze y’abemera Kristu wabambwe ku Musaraba, agapfa , akazukira kudukiza. Imbabazi zose ziva kuri uwo Musaraba uduhuza n’abo mu ijuru. Bityo tugahora tubakumbuye, bituma ibya hano ku isi tubiha agaciro kabyo. Bidushoboza kubabarira no gukunda abavandimwe bacu kuko twifuza kuzabana n’Imana. Ntiwabana n’Imana nta rukundo kuko Imana ni urukundo.
Ntidushobora gukunda no kubabarira uko Kristu yabitwigishije tudafite ubuzima bw’iteka ho intumbero. Abatuyobya batwereka ko ibyiza byose tubifite hano ku isi cyangwa ko bazabiduha. Ntitukibagirwe ko Yezu yatubwiye ko yagiye kudutegurira umwanya ko natwe tugomba kwitegura.
Imibare n’imihangayiko ya hano ku isi ntibikatubuze gukundana no kubabarirana twerekeza ahari ubuzima bwuzuye.
Kuvuga kenshi ko Imana yatubabariye kandi itubabarira muri Kristu, si ugushaka kuduhoza ku nkeke y’icyaha ngo tube twagenda twububa, dutewe ipfunwe n’uko turi abanyabyaha. Ahubwo biduha ishema ryo kugenda twemye kuko Imana itubabarira nk’abana bayo. Bityo tukishimira imbabazi zayo nk’umwana wishimira urukundo rw’umubyeyi we. Izo mbabazi zitsindagira urukundo aho kurugabanya. Ni imbabazi ziduha kugenda twemye.
Nyagasani Yezu abane na mwe.
Padiri Karoli HAKORIMANA
Madrid/ Espagne


text:
Ku cya Gatanu cya Pasika A, 14/05/2017.
Amasomo: Intu 6, 1-7; Zab 32, 1-5.18-19; 1 Pet 2, 4-9; Yh 14, 1-12
Kuri iki cyumweru twigishijwe ko uwabonye Yezu aba yabonye Data Ushoborabyose. Uwabonye Data uwo, nta kindi kindi akwiye gushamadukira ngo kimutware umutima. “Twereke So biraba biduhagije”. Uwo ni Filipo wabibwiye Yezu. Natwe icyo cyifuzo dukwiye kukigira icyacu. Nitumenya Data uwo ari we, hari byinshi byaduharanyaga bitazongera kuducira ishati.
Hari umurimo ukorwa akaba ari wo utuma abantu bagenda bamenya inzira igana Data Ushoborabyose. Uwo ni uwo kwigisha Ijambo ry’Imana havomwa imbaraga mu isengesho. Abatorewe kubaho bigisha ijambo ry’Imana bagomba guhugukira isengesho bavomamo imbaraga. Intumwa zaduhaye urugero. Mu gihe ikoraniro ryagendaga ryiyongera, ni ko imirimo yabaga myinshi. Byageze aho bamwe bavuga ko batitabwaho bihagije. Icyo gihe ni intumwa zigishaga zikanagabanya abantu amafunguro. Akazi kababanye kenshi, Roho Mutagatifu yarabamurikiye basanga igikwiye ari ugufata umugambi wo gutora abadiyakoni bazajya babafasha mu bikorwa bindi by’urukundo mu ikoraniro. Hataratorwa abadiyakoni, intumwa ntizabonaga umwanya uhagije w’isengesho. Ni yo mpamvu zigira ziti: “Ntibikwiye ko tureka ijambo ry’Imana ngo tujye mu byo kugabura”.
Abapadiri n’abihayimana bashinzwe mbere na mbere kuzirikana Ijambo ry’Imana no gusenga basabira isi na bo bisabira. Umuhamagaro wabo witangira isi muri ubwo buryo. N’iyo bibaye ngombwa ko bagira ibindi bikorwa bibahibibikanya, ntibagomba kwemera ko bitwara umutima wabo wose. Ni yo mpamvu muri Paruwasi, Padiri agomba gutoza abalayiki kuzuza ubutumwa bwabo. Usibye n’abadiyakoni ba kera, ubundi buri mulayiki wese muri Kiliziya afite ubutumwa bwo kwitangira ibimkorwa bisanzwe kugira ngo abashumba bihatire imirimo batorewe.
Birashoboka ko abihayiamana bari mu duce dutindahaye cyane, bashobora kwegukira ibikorwa bisanzwe bya Caritas cyangwa by’iterambere. Birashoboka ko Padiri yagira uburyo bwihariye bwo kwigisha guhinga no korora n’ibindi bikorwa by’amajyambere, ariko igihe akora ibyo, agomba kwiyumvisha ko atari byo ahamagariwe, ko agomba kubiharira abandi, na ho we akegukira ukwitagatifuza no gutagatifuza abayoboke ba nyagasani.
Mu gihe padiri yitabira gusenga no kwigisha Ijambo ry’Imana, mu gihe umukayiki yunganira Kiliziya yihatira n’ibikorwa bindi by’urukundo, ubwo aba abaye ibuye rizima ryubaka ingoro ya Nyagasani. Mu gihe buri wese yuzuzanya umutima mwiza inshingano ze, burya ni ko aba yitegurira wa mwanya Yezu yagiye kumuteganyiriza mu ijuru. Mu nzu ya Data hari ibyicaro byinshi…Si byiza ko icyicaro turimo muri iyi si kitubuza kwitegura kuzicara neza kandi bidatinze mu cyicaro cyo mu ijuru.
Yezu Kirisitu nasingizwe. Umubyeyi Bikira Mariya aduhakirwe. Abana bashyizwe mu rwego rw’abatagatifu ejo Yasinta na Fransisiko Marito,bafashe abana bacu gukurana umutima ukunda Yezu Kirisitu. Abatagatifu duhimbaza none, Matiyasi, Mariya Dominika Mazarelo, Yusita na Eredina, badusabire kuri Data Ushoborabyose.
Padiri Cyprien Bizimana


text:
Uruganda rwo mu Bushinwa Igiciro Cyiza Cyuzuye Ubucuruzi Ububiko Bwinjira Ikirahure Hinged umuryango
Ibikoresho bya tekiniki
Ibara
Ikirahure
Ibikoresho
• Iraboneka hamwe na fiberglass ya ecran mesh hamwe na ecran ya ecran ya ecran
• Guhumeka, kurwanya imibu, kurwanya ubujura
• Ikirahure cyo mu rwego rwo hejuru
• Ingufu zizigama hasi kugeza U agaciro 0,79 W / m2.k.
• Kurwanya Amazi no Kubungabunga bike
• Ibikoresho bitandukanye bya ecran
• Kongera ingufu kugirango urwego rwisumbuyeho
• Sisitemu yo gufunga ibyuma byinshi byo gufunga ikirere no kwiba
• Nylon, mesh irahari
• Flat kandi yoroshye
• Igisubizo cyo guhangana ninkubi y'umuyaga
• Kugorora no kurenza urugero birahari
• Igishushanyo cyihariye kirahari
• Amahitamo ya aluminiyumu yerekana: Amashanyarazi, gushushanya PVDF, Anodizing, Electrophoresis
• Ibara risanzwe risiga irangi: Ijoro ryijimye Icyatsi, Inyenyeri Yumukara, Matte Umukara, Ore Icyatsi, Ikirunga cyikirunga, Icyatsi cya Paris Icyatsi, Icyatsi cya silver cya Berlin, Icyatsi cya Morandi, Icyatsi cya Roman Icyatsi, cyera cyera
• Ibara ryamamaye: ibiti, umutuku wumuringa, dune, nibindi.
• Hitamo amabara yatunganijwe muruganda kugirango utange vuba, cyangwa amabara yihariye kugirango uhuze neza umushinga wawe.
• Ikirahuri kimwe (5mm, 6mm, 8mm, 10mm….)
• Ikirahure cyanduye (5mm + 0,76pvb + 5mm)
• Ikirahure cyikubye kabiri (5mm + 12air + 5mm)
• Ikirahure gikarishye kirahure (5mm + 12air + 0,76pvb + 5mm)
• Ikirahure cyikubye inshuro eshatu (5mm + 12air + 5mm + 12air + 5mm)
• Ubunini bw'ikirahuri kimwe: 5-20mm
• Ubwoko bw'ikirahure: ikirahure gikarishye, ikirahuri cyometseho, ikirahuri gikingira, ikirahuri gike-e, ikirahure gikonje, ikirahuri cyanditseho silikisi
• Ikirahuri kidasanzwe: ikirahure kitagira umuriro, ikirahure kitagira amasasu
Ingano yihariye irahari
• Ibyuma bya Hoppe byo mu kidage
• Ibyuma bya SIEGENIA byo mu Budage
• Ibyuma bya ROTO byo mu Budage
• Ibyuma bya GEZE byo mu Budage
• Ubushinwa bwa mbere ibikoresho bya SMOO
• Ubushinwa buza ku bikoresho bya KINLONG
• Ikiranga wenyine-NORTH TECH
Ibicuruzwa birambuye
Ibicuruzwa
Beijing Amajyaruguru ya Tech Aluminium Hinged Door, nubwoko bwumuryango ukoresha intera nini ubu.Bisobanura ko umuryango wiziritse washyizwe kuruhande rumwe rwibabi ryumuryango, hanyuma umuryango ukingura imbere no hanze.Urugi rufunze rugizwe n'ikadiri y'umuryango, impeta n'ibibabi byo ku rugi, n'ibindi.
Ukurikije umubare wimiryango yumuryango, umuryango wa aluminiyumu wugarijwe ushobora kugabanywa kumuryango umwe ufunze hamwe numuryango wamababi abiri.Urugi rumwe rukinze rufite ikibaho kimwe gusa uruhande rumwe rwashyizwemo impeta hanyuma urundi ruhande rwo gufungura.Inzugi ebyiri zifunze zifite imbaho ebyiri kandi buri kibaho cyashyizwemo impeta noneho kizunguruka.
Inzugi za aluminiyumu zirangwa no guhangana cyane no kwangirika no gukora nabi ku nkombe.Byagezweho hifashishijwe porogaramu ya aluminiyumu ikozwe mu mavuta adasanzwe.Ubuso bwibisobanuro nkibi birinzwe na pre-anodisation mbere yo gushushanya.Ibyuma byo kumuryango bikozwe muri aluminiyumu, ibyuma bidafite ingese n'umuringa.Inzugi zifite umubare wibisabwa bitandukanye, urugero ubwoba bwo gusunika utubari, gufunga umutekano muremure, gufunga ingingo nyinshi.Birashoboka gukoresha ibirahuri cyangwa aluminiyumu yuzuye.Inzugi zifunze ziraboneka muri verisiyo "ikonje" ikoreshwa imbere yikigice na "ubushyuhe" yashyizwemo nikiruhuko cyumuriro utezimbere cyane ubushyuhe bwimiterere yimiterere.
Inzugi zacu za aluminiyumu zizashiraho inzira igezweho ariko itajyanye n'igihe murugo rwawe.Hamwe numuryango umwe kandi ibiri iboneza iboneka, bafite byinshi bihinduka kugirango uhuze nurwego wahisemo.Rimwe na rimwe bakunze kwitwa “inzugi z'abafaransa”
Urugi rwa Aluminium hinge rusanzwe cyane mubuturo.Nibyizewe, byoroshye gukora kandi bifite ibishushanyo byinshi nuburyo bukwiranye ninzu yawe.


text:
Inyigisho yo ku wa kabiri w’Icyumweru cya mbere cy’Igisibo, 2014
Ku ya 11 Werurwe 2014 – Yateguwe na Padiri Balthazar NTIVUGURUZWA
Amasomo: Iz 55, 10-11, Zab 33(34); Ivanjili: Mt 6, 7-15
1. Bavandimwe,
Ejobundi buriya ku wa gatandatu ushize, nanyarukiye ku ivuko ngiye kubasura. Abenshi batuye aho bakora umurimo w’ubuhinzi n’ubworozi. Nabonye umwanya wo gutembera gato nsuhuza abaturanyi. Nanyuze ku mirima irimo ibishyimbo bikiri bito nsanga ari byiza, ariko hari impungenge. Igihe cy’ihinga gitangiye, imvura yaguye neza pe ; ibobeza ubutaka, barahinga cyane. Ariko muri ino minsi imvura isa nk’aho yabuze mu duce twinshi tw’igihugu ; harimo n’ako mvukamo. Abahinzi rero bafite impungenge ; imyaka bahinze, cyane cyane ibishyimbo, irareba nabi kubera kubura imvura ; ndetse hamwe na hamwe amababi ya mbere yo hasi yatangiye guhuguta bishyira kuma. Barimo rero barasaba cyane Nyagasani kugira ngo abagoborere imvura ihagije, hato batarumbya nk’uko byabagendekeye mu ihinga rishize !
2. Bavandimwe,
Ibyo mbivugiye mu kurizikana Isomo rya mbere ry’uyu munsi ; rigereranya imbaraga z’Ijambo ry’Imana nk’iz’imvura ituruka mu kirere ikabobeza ubutaka igaha umuhinzi imbuto n’ifunguro rimutunga.
Ijambo ry’Imana rero rifite imbaraga cyane. Icyo rivuze kiraba. Risohoza isezerano ry’Imana. Ryomora imitima. Ribobeza imitima yumiranye. Rirajijura. Rihoza abababaye. Rirahumuriza. Ryomora imitima yakomeretse. Rigorora imitima igoramye. Rikora ku mutimanama wanangiye, rikawutera kwibaza, kwihana no kwisubiraho. Rigarura abatannye mu nzira iboneye.
Ijambo ry’Imana ritera imbaraga. Ritera amahoro n’ibyishimo. Rimara inzara n’inyota by’abasonzeye Imana n’ubutungane bwayo.
Ijambo ry’Imana rirunga. Rirabonesha nk’urumuri. Rirakiza. Muri make, ritanga ubuzima; ubuzima bwuzuye ; ubuzima bw’iteka.
3. Bavandimwe,
Niba twajyaga dusonzera Ijambo ry’Imana nk’uko bariya bahinzi basonzeye imvura kugira ngo imyaka yabo imere neza, maze izabahe umusaruro ushimishije. Barimo barasaba Imana imvura kugira ngo batazarumbya. Twe nk’abakristu, ni izihe mbaraga dukoresha kugira ngo twumve, tuzirikane kandi dutungwe n’Ijambo ry’Imana ? Koko ubutaka ntacyo bushobora kwera butabobejwe n’imvura, cyangwa andi mazi umuntu ashobora gukoresha yuhira ibihingwa. Ese tujya tuzirikana akamaro Ijambo ry’Imana ridufitiye ? Tujya twibuka ko nta mbuto z’ubukristu dushobora kwera tutamurikiwe na ryo ?
Muri iki gihe cy’Igisibo, nimucyo tugaruke ku isoko y’Ijambo ry’Imana. Ni ho tuzavoma n’imbaraga zo kugarukira Imana. Ku cyumweru gishize twumvise ukuntu Yezu Umukiza wacu yatsinze Sekibi umushukanyi. Imwe mu ntwaro yayitsindishije ni imbaraga z’Ijambo ry’Imana.
4. Bavandimwe,
Ivanjili y’uyu munsi ni ijambo ry’Imana ridutera ibyishimo n’amizero. Mu isengesho rya « Dawe uri mu ijuru », Yezu aratwigisha gusenga turangamira Imana Umubyeyi wacu, uzi neza icyo dukeneye, na mbere y’uko tukimusaba. Gusenga k’umukristu si ugusukiranya amagambo ; ahubwo ni nk’umusabano w’umwana n’umubyeyi. Imana koko ni Umubyeyi wacu udukunda cyane ; umubyeyi utwitaho buri gihe ; umubyeyi utugirira impuhwe akatubabarira ; umubyeyi uhora adushakira kandi atugoborera icyatugirira akamaro.
Ikuzo n’ibyishimo by’umubyeyi ni ukubona abo yibarutse barakuze, baratoye imico myiza yabatoje, barateye imbere ; mbese bamerewe neza. Koko ukwibyara gutera ababyeyi ineza. Icyo ni cyo Nyagasani Imana Data wa twese ahora atwifuzaho : kurangwa n’imico yadutoje kugira ngo duhirwe.
Ikuzo n’ibyishimo by’umwana ni ukubona umubyeyi we yishimiye aho umwana we ageze, amwizihihe, amuteye ishema, atamukoza isoni. Natwe ibyishimo byacu nk’abana b’Imana nibibe koko ibyo kubahisha izina rye, kwogeza hose ingoma ye no guhora dukereye gukora ugushaka kwe.
Dushimire Yezu Kristu wadutoje gusenga, akatwigisha isengesho ryiza ry’abana b’Imana. Naharirwe ikuzo ubu n’iteka ryose. Amina.
Mukomeze mugire Igisibo cyiza.
Padiri Balthazar NTIVUGURUZWA


text:
Inyigisho yo ku wa 4 w’icya 32, C, 10 Ugushyingo 2016
Amasomo: Filemoni 7-20; Zab: 145, 7-10; Lk 17, 20-25.
Mu bihe bisoza umwaka wa Liturujiya, dukunze kwibutswa ko Umukiza azagaruka yisesuyeho ikuzo. Ubwo azaba aje ubwa kabiri ari na ko azacira imanza abazaba bakiriho n’abazaba barapfuye. Ni ko tubivuga mu Ndangakwemera ariko si ko tubyumva neza! Ni ukuri rwose, nta muntu n’umwe ushobora kwirata ko yumva neza izo nyigisho cyangwa se ko azi neza igihe Yezu azagarukira, uburyo azagaruka n’uko ibintu bizaba byifashe. Cyakora kuko yasize abivuze bikandikwa muri Bibiliya, abigisha turabyigisha, abigishwa tukabyumva ku gipimo gicishirije. Icy’ingenzi ni uko kwizera ko Yezu azagaruka, na ho ibyo kubyumva ijana ku ijana ntibishobokera ubwenge bwacu ku isi.
Icyo tugomba kwitaho, ni ukuzirikana ibimenyetso Ivanjili ivuga bizabanziriza ukuza k’Umukiza wacu Yezu Kirisitu. Kubizirikana kandi si ukubigira ibikino, ahubwo ni ukwitegura mu mitima yacu no guhuza ubuzima bwacu n’inyigisho y’Ivanjili. Hari abagira igihe bagakwiza impuha bavuga itariki Yezu azagarukiraho! Abo nta kubatega amatwi nk’uko Yezu yabitubwiye ati: “Bazababwira bati ‘Dore nguyu, nguriya’. Ntimuzajyeyo, ntimuzirukireyo”. N’ubwo Yezu yatanze amabwiriza menshi kandi yumvikana, mu ikubitiro rya Kiliziya hahise haduka iizindi nyigisho zitarura ibyo yasize avuze. Aho hadukiye amacakubiri, byo byabaye ibindi! Na n’ubu haracyaboneka abantu bashinga amadini bagamije kwigisha abantu cyane cyane bababwira ko Yezu ari hafi. Iyo nyigisho ariko ikubiye no mu zindi nyigisho z’ubuyobe zagiye zituma abayoboke ba Kirisitu bitandukanya n’ukuri intumwa zagize ishingiro rya Kiliziya.
Yezu yavuze ko mbere y’uko umunsi we ugera, abantu b’iyi ngoma bazamwihakana. Yavuze abantu bo mu bihe byose bazabaho bafite amahirwe yo kwinjira mu Ngoma y’Imana mu gihe azahora hagati yabo ariko ku buryo butagaragara. Naza ubwa kabiri bwo, bizagaragarira bose bazamenye ukuri kwe ariko mbere yaho abo ku isi (abo yita abantu b’iyi ngoma) bazabanza kumwihakana. Tubyumve neza: duhereye ku bisobanuro by’abacengeye ibya Bibiliya, Ingoma y’Imana yigaragaza mu bihe bibiri. Igihe cya mbere ni icy’ubu. N’ubu iriho ku buryo butagaragara mu mitima y’abemera kuyakira. Ighe cya kabiri, ni umunsi Ingoma y’Imana izatugwa gitumo, ku munsi Yezu azagaruka mu bubasha bwinshi.
Mu gihe tubona ko ibihe turimo binarimo abantu biyemeje kurwanya iby’Imana, dukwiye gukora uko dushoboye kugira ngo urumuri twakiye rumurike mu mwijima hazanzamuke roho nyinshi. Gushaka kumenyekanisha Kirisitu mbere muri bose, ni wo mutima utuma turangwa n’impumuro y’ukunywana na Yezu Kirisitu, bityo tukakira bose n’umutima w’impuhwe. Ni uko abantu bahinduka abavandimwe bagasangira ibyiza by’ijuru aho guhora bamwe bafatwa nk’abacakara cyangwa abaciye bugufi bibabaje. Muri Yezu twese duhinduka abavandimwe bafatanya gutera intambwe bagana Umunsi w’Umwana w’umuntu. Ni na cyo Ibaruwa yandikiwe Filimoni itwigisha: Onesimo wari umucakara wa Filimoni i Kolosi, yatorotse amaze guhemukira shebuja. Ariko yahuye na Pawulo aramwigisha arahinduka rwose ku buryo asubiye kwa Filimoni atongeye gufatwa nk’umucakara usuzuguritse, yahindutse nk’umuvandimwe w’ukuri.
Yezu Kirisitu akomeze kudufasha kwitegura Amaza ye. Umubyeyi Bikira Mariya aduhakirwe. Abatagatifu duhimbaza none, Lewo wa 1, Nowe, Andereya Avelini na Oresite, badusabire ku Mana Data Ushoborabyose.
Padiri Cyprien BIZIMANA


text:
Hari ku itariki nk'iyi mu myaka 9 ishize ubwo UWIMANA Jean François yabaga Padiri muri Kiliziya Gatolika, Diyoseze ya Nyundo. Nyuma y'imyaka 9 amaze ari Padiri, UWIMANA Jean Francois usanzwe ari n'umuhanzi mu muziki usingiza Imana, arashima cyane Imana yamushoboje akanashimira abantu bose bamusengeye.
Padiri Uwimana uri kubarizwa mu Budage yabwiye INYARWANDA ko ahabwa Ubupadiri byari ibirori bikomeye. Yavuze ko muri iyi myaka 9 ishize, urugendo rutari rworoshye kugeza n'uyu munsi, gusa arashima Imana ikomeje kumushoboza. Avuga ko agerageza gushyiramo imbaraga, gusa nanone akazirikana ko amasengesho y'abakristo barimo n'abo atazi nayo ari mu byamugize uwo ari we uyu munsi. Yabasabye gukomeza kumusengera.
Hashize imyaka 9 UWIMANA abaye Padiri
Padiri Uwimana wiyemeje kuririmbira Imana mu njyana zikundwa n'urubyiruko zirimo Hiphop, Reggae n'izindi yagize ati "Aujourd'hui le 16/07 ni bwo nabaye Padiri (Ordonné prêtre à Nyundo). Nabuhawe na Musenyeri Alexis HABIYAMBERE, Samedi le 16/7/2011. Byari ibirori. N'ubwo Imana ari yo ingejeje aha nanjye nkagerageza gushyiramo akabaraga ariko n'amasengesho y'abakristu abenshi ntanazi".
Ati "Ba bakecuru baba bari ku mavi badusabira twe twirukanka, ayo masengesho nayo yarankomeje kandi aracyamfasha bakomeze bansabire Imana inyongerere imbaraga nanjye nkomeze kubafasha twese tuzatahe mu ijuru ntawisigaye". Yavuze ko abamusabiye bose ku Mana abatuye indirimbo ye yitwa 'Tu es la vie' (Uri ubuzima) iri mu rurimi rw'Igifaransa.
Yagize ati "Akaririmbo Tu es la vie ngatuye rero abakunzi banjye bose, abumva Français bo ni munange ariko n'abandi banyereze urukweto tu. Imana ni yo buzima, urukundo, n'ubwo afite igitinyiro cyinshi, iradukunda cyane nk'umubyeyi. Ntacyo twayiburana". Padiri Uwimana yavuze ko nyuma y'iyi ndirimbo ateganya gusohora vuba izindi nshya zitandukanye. Akunzwe cyane mu ndirimbo zitandukanye zirimo; Gusenga, Nyirigira, Twigendere n'izindi.
Uwimana arashima Imana yabanye nawe kuva abaye Padiri kugeza uyu munsi
REBA HANO 'TU ES LA VIE' PADIRI UWIMANA YATUYE ABAKUNZI BE


text:
Kigali, ku wa 7 mata 2014
Banyarwandakazi, Banyarwanda,
Uyu munsi dutangiye icyunamo. Mu izina ry’ishyaka FDU-INKINGI n’abayoboke bose, komite nshingwabikorwa y’agateganyo irazirikana bikomeye kandi yifatanije by’umwihariko n’Abanyarwanda bose cyane cyane n’imiryango yose y’abiciwe ababo ndetse n’imiryango y’abacitse ku icumu, ikaba yarasizwe iheruheru n’itsembabwoko.
Iyi minsi y’icyunamo ni igihe twese Abanyarwanda tugomba kuzirikana ayo mahano yagwiririye igihugu cyacu. Kwibuka ni umwanya tuzirikana ko buri wese aho ari hose, agomba gufata ingamba zo gukora ibishoboka byose kugira ngo muri iki gihugu hatazongera na rimwe gutemba imivu y’amaraso y’inzirakarengane.
Nyuma y’imyaka 20 imiryango y’abiciwe ababo yugarijwe n’ubukene bukabije, imfubyi n’abapfakazi baracyafite ikibazo cyo kubona amacumbi, bamwe mubari barayubakiwe bafite ikibazo cyuko agiye kubasenyukiraho imburagihe kubera ko yagiye yubakwa nabi. Ibibazo bigomba gukemurwa biracyari insobe. Inzego zicunga imfashanyo zigenerwa abacitse ku icumu ziracyavugwamo imicungire mibi aho amafaranga yakabafashije akomeje kunyerezwa…
Politiki iheza, ivangura bamwe mu bana b’u Rwanda ndetse igahohotera abatavuga rumwe na Leta ni kimwe mu byazanye amahano mu gihugu cyacu. Umunyarwanda aho ari hose akwiye kubizirikana no kubyamagana, aho byaturuka hose. Guha agaciro umunyarwanda ni ukubaha ubuzima bwe, umutungo we n’ibitekerezo bye kabone n’iyo byanyurana n’ibya Leta cyangwa iby’undi wese. Nta munyarwanda ukwiye gutotezwa, gufungwa,gushimutwa azira ibitekerezo bya politiki.
Birababaje kubona nyuma y’imyaka 20 hakiboneka disikuru zivugwa n’abayobozi bakuru b’igihugu cyacu zihamagarira abo bafatanyije kuyobora n’abanyarwanda muri rusange ko abatavugarumwe na leta iriho ko ari abanzi b’igihugu batagomba kugirirwa impuhwe ahubwo bagomba kurimburwa nta mpungenge!
Birababaje kuba nyuma y’imyaka 20 twibuka genocide yakorewe abatutsi ,bigeze aho abanyarwanda batangiye no gukurikiranwa kwicirwa mu buhungiro!Iki ni ikimenyetso simusiga ko uRwanda rukomeje kugira ubuyobozi bubi isaha n’isaha bwakongera koreka imbaga no gusubiza igihugu mu kaga!
Génocide ni icyaha gikomeye. Kuyitirira utarayikoze n’abamukomokaho ni ukuyipfobya ndetse bikaba bishobora guhembera urwango mu bantu,bikanaba inzitizi ikomeye yo kugera ku bumwe n’ubwiyunge mu Banyarwanda.
Banyarwandakazi, Banyarwanda, muri iki gihe cyo kwibuka, ni ngombwa ko tutemera kuba imbohe z’amateka, tukagira ubutwari n’urukundo no kureba kure, tugakura amasomo mu mahano yatubayeho, tukiyemeza gufatanyiriza hamwe twese tukubaka urwatubyaye mu mahoro, mu bumwe no mu bwubahane kuko ariwo murage mwiza tugomba gusigira abana bacu bo Rwanda rw’ejo.
Twibuke, dutinyuka kuvuga no kureba ukuri mu maso kw’amateka yacu, twibuke twubaka; twibuke ibyabaye, ariko amaso tuyahange ejo hazaza.
Uwiteka aturinde kandi adukomeze twese,
FDU-INKINGI
Visi-Perezida w’agateganyo
Boniface TWAGIRIMANA
Kigali, ku wa 7 mata 2014


text:
Ibi Umukuru w’Igihugu yabitangaje mu ijambo yagejeje ku Banyarwanda abifuriza umwaka mushya wa 2016.
Perezida Kagame yavuze ko umwaka wa 2015 wabayemo ibintu byinshi kandi byagiriye igihugu akamaro, bigaragaza ko ubumwe bw’Abanyarwanda bukomeye ndetse butajegajega kandi umurimo wo kubaka igihugu ukaba wihuta.
Ibi ngo ni yo mpamvu Abanyarwanda basabye ko Itegeko Nshinga rya Repubulika y’u Rwanda ryo mu 2003 rivugururwa, igikorwa cyakozwe bigashimangirwa na referendumu.
Yavuze ko Abanyarwanda bagaragaje mu buryo bwumvikana amahitamo y’ibyo bifuriza ejo hazaza h’igihugu, bityo ko inzira yo kuvugurura Itegeko Nshinga yatanze umwanya wo kureba koko niba ibyo Abanyarwanda bashakaga guhindura bishyira mu gaciro.
Ati “ Mwansabye kuzakomeza kuyobora igihugu nyuma ya 2017, nkurikije uburemere bwabyo n’imyumvikanire mwabihaye nta kuntu ntabyemera ubwo hasigaye inzira zisanzwe bigomba kunyuramo igihe nikigera.”
Yakomeje agira ati “ Ariko ndibwira ko icyo tugamije atari ugushaka umuyobozi w’igihugu uzakomeza ubuziraherezo kandi nanjye siko mbyifuza. Bitari kera cyane, inshingano z’umwanya wa Perezida zizagera ubwo zahererekanywa ku buryo bizagira akamaro n’impamvu birenze kuba urugero byaba ari kuri twebwe twese cyangwa no ku bandi.”
Yasabye Abanyarwanda ko bakomeza inzira batangiye yo guhindura igihugu kuko ‘n’ubundi ibisabwa kugira ngo dushumangire ubuyobozi butekanye ni nabyo bisabwa mu kubaka ubukungu bw’igihugu dutangiye kubona.’
Kuba Abanyarwanda bafite icyizere cy’ejo hazaza asanga bikwiye guha inshuti z’u Rwanda n’Abafatanyabikorwa icyizere ndetse n’abanenga u Rwanda byaba biturutse ‘ku kutatwumva neza cyangwa kudashaka kumva’ bishobora kuba intangiriro y’ibiganiro bituma ‘amaherezo twumvikana, icya ngombwa ni uko abantu bose tugomba kubahana’.
Iyi Yego ya Perezida wa Repubulika ije ikurikira urugendo rw’igihe kirekire rwo kuvugurura Itegeko Nshinga rwasojwe n’amatora ya referendumu yabaye tariki ya 17 Ukuboza 2015 ku Banyarwanda baba mu mahanga na 18 Ukuboza 2015 ku Banyarwanda baba imbere mu gihugu.
Rwarangiye Abanyarwanda bemeje ko Itegeko Nshinga rya Repubulika rivugururwa ku kigero cya 98.3%.
Nyuma yaho Abanyarwanda bakaba bari bakunze kumvikana basaba Perezida Kagame ko na we yabemerera ko azabayobora, gusa agasubiza ko azagira icyo avuga kuri iyo ngingo igihe nyacyo nikigera.
Ijambo rya Perezida wa Repubulika Paul Kagame yifuriza Abanyarwanda umwaka mushya